qundao/data-zh-poetry huggingface dataset:
春陰
作者：陸游
朝代：宋

窗昏不見字，今日罷觀書。
迹寄浮生內，心遊曠劫初。
太山均蟻垤，聖域亦蘧廬。
兀坐還成倦，荒畦去荷鋤。
春陰
作者：陸游
朝代：宋

老境三年病，新春十日陰。
孤舟鏡湖客，萬里玉關心。
出岫雲多態，呼風鳥獨吟。
讀書惟恐盡，傾酒却愁深。
春陰
作者：陸游
朝代：宋

麴塵柳色正遮門，石黛江流曲抱村。
小院春光方盎盎，遠山雨氣又昏昏。
傍簷林鳥驚幽夢，極目烟蕪捲燒痕。
只道餘寒尚如許，不知生意滿乾坤。
春陰溪上小軒作
作者：陸游
朝代：宋

午醉初醒倚釣軒，悠然無與共清言。
風微僅足吹花片，雨細纔能見水痕。
杳杳暝鐘浮遠浦，離離烟樹識孤村。
故人萬里岷山下，安得書來慰斷魂。
春雨
作者：陸游
朝代：宋

倚闌正爾受斜陽，細雨霏霏渡野塘。
本爲柳枝留淺色，却教梅蕊洗幽香。
小霑蝶粉初何惜，暫澀鶯聲亦未妨。
造物無心寧遍物，憑誰閑與問東皇。
春雨
作者：陸游
朝代：宋

冬旱土不膏，愛此春夜雨。
四郊農事興，老穉迭歌舞。
相呼長沮耕，分喜樊遲圃。
豐年已在目，亭障靜桴鼓。
我歸未有期，一官寄倉庾。
幸復寛簡書，不敢恨覊旅。
春雨
作者：陸游
朝代：宋

午夜聽春雨，發生端及期。
世憂殊未艾，天意固難知。
士節承平日，人材南渡時。
後生聞見狹，撫枕嘆吾衰。
春雨
作者：陸游
朝代：宋

春陰不肯晴，春雨斷人行。
慘澹柴荆色，蕭條鷄犬聲。
香分豆子粥，美啜芋魁羹。
猶勝梁州路，蒙氈夜下程。
春雨
作者：陸游
朝代：宋

江頭一夜雨，曉路無新花。
我今爲陳人，感此重嘆嗟。
羲和挾兩曜，疾走不可遮。
古今俛仰間，那暇惜物華。
春雨
作者：陸游
朝代：宋

細雨吞平野，餘寒勒早春。
未增豪飲興，先著苦吟身。
幽徑萱芽短，方橋柳色新。
閉門非爲老，半世是閑人。
春雨三首·其一
作者：陸游
朝代：宋

狼藉殘花滿地紅，擁衾孤夢雨聲中。
人生十事九堪嘆，春色三分二已空。
但有老盆傾濁酒，不辭衰鬢對青銅。
長貧博得身强健，久矣無心咎化工。
春雨三首·其三
作者：陸游
朝代：宋

自笑平生懶是真，閉門高枕動兼旬。
海棠千片已隨水，杜宇一聲無復春。
綠酒盈樽足忘老，朱櫻上市正嘗新。
今朝雨止通溪路，又向沙頭岸幅巾。
春雨三首·其二
作者：陸游
朝代：宋

藥爐茶竈淡生涯，聽雨猶能惜物華。
蘸岸頓添三尺水，沾泥不貸一城花。
閑摩病眼開書卷，時傍危欄弄釣車。
稚子孤行八千里，喜聞炊熟可還家。
春雨中偶賦
作者：陸游
朝代：宋

老子年來百事慵，不妨詩課尚能供。
殘花已覺胭脂淡，煮酒初嘗琥珀濃。
羸病不堪連日雨，孤愁偏怯五更鐘。
舊交只有烏藤在，且伴禪床莫化龍。
春雨二首·其一
作者：陸游
朝代：宋

擁被聽春雨，殘燈一點青。
吾兒歸漸近，何處宿長亭。
春雨二首·其一
作者：陸游
朝代：宋

苦雨何時止，微雲又作陰。
傍簷時小立，隠几復微吟。
枝重殘紅濕，隄平漲緑深。
物華元自好，老病負登臨。
春雨二首·其二
作者：陸游
朝代：宋

春愁無處避，春雨幾時晴。
黯黯陰連月，蕭蕭滴到明。
窗昏減書課，弦緩咽琴聲。
何以娱幽獨，新醅手自傾。
春雨二首·其二
作者：陸游
朝代：宋

湖上新春柳，摇摇欲喚人。
多情今夜雨，先洗馬蹄塵。
春雨四首·其一
作者：陸游
朝代：宋

片片紅梅落，纖纖綠草生。
無端夜來雨，又礙出門行。
春雨四首·其三
作者：陸游
朝代：宋

胸懷阮步兵，詩句謝宣城。
今夕俱參透，焚香聽雨聲。
春雨四首·其二
作者：陸游
朝代：宋

春陰易成雨，客病不禁寒。
又與梅花別，無因一倚欄。
春雨四首·其四
作者：陸游
朝代：宋

疏點空階雨，長明古殿燈。
廬山岑寂夜，我是定中僧。
春雨復寒遣懷
作者：陸游
朝代：宋

去日堂堂挽不回，新年又傍鬢邊来。
雨聲欲作海棠祟，書卷只爲春睡媒。
村舍瘦蔬供薄酒，地爐微火伴殘灰。
浩然忽起金鞭興，漾水嶓山安在哉。
春雨示鄰曲
作者：陸游
朝代：宋

春來天氣苦蕭森，如縷雲升便作霖。
寒溜何曾住一滴，綠陰忽已遍千林。
蓴絲箭茁垂垂老，蓼浦菱塘灧灧深。
聞道南山花尚在，約君携酒試同尋。
春雨絕句六首·其一
作者：陸游
朝代：宋

恰喜西窗晚照明，虚簷又報雨來聲。
端憂不用占龜兆，壊盡花時自觧晴。
春雨絕句六首·其三
作者：陸游
朝代：宋

天公似欲敗蠶麰，雨冒南山暮不收。
騃女癡兒那念此，貪看科斗滿清溝。
春雨絕句六首·其二
作者：陸游
朝代：宋

千點猩紅蜀海棠，誰憐雨裏作啼粧。
殺風景處君知否，正伴鄰翁救麥忙。
春雨絕句六首·其五
作者：陸游
朝代：宋

梅中最晚是緗梅，一日來看欲百回。
俗紫凡紅終避舍，不妨自向雨中開。
春雨絕句六首·其六
作者：陸游
朝代：宋

蕭條冬令侵春晚，淅瀝寒聲滴夜長。
更事老翁頑到底，每言宜睡好燒香。
春雨絕句六首·其四
作者：陸游
朝代：宋

今年春半不知春，飛雹奔雷嚇殺人。
縫得春衫元未著，免敎惆悵洛陽塵。
春雪
作者：陸游
朝代：宋

江雲垂野雪如簁，閠歲春來特地遲。
倒盡酒壺終日醉，臥聽兒誦半山詩。
昨非
作者：陸游
朝代：宋

溫飽從來與道違，書生只合卧牛衣。
老狐五百生前錯，孤鶴三千歲後歸。
舌自生肥勝玉食，腰常忘带况金圍。
一官彭澤曾何有，元亮還家悔昨非。
昭君怨
作者：陸游
朝代：宋

晝永蟬聲庭院。人倦懶搖團扇。小景寫瀟湘。自生涼。簾外蹴花雙燕。簾下有人同見。寶篆拆官黃。炷薰香。
昭德堂晚步
作者：陸游
朝代：宋

笑喚枯笻蹋夕陽，探春聊作静中忙。
高枝鵲語如相命，幽徑梅開秪自香。
苔蝕斷碑驚世換，鐘來廢寺覺城荒。
謫仙未必無遺恨，老欠題詩到夜郎。
時雨
作者：陸游
朝代：宋

時雨及芒種，四野皆插秧。
家家麥飯美，處處菱歌長。
老我成惰農，永日付竹床。
衰髮短不櫛，愛此一雨凉。
庭木集奇聲，架藤發幽香。
鶯衣溼不去，勸我持一觴。
即今幸無事，際海皆農桑。
野老固不窮，擊壤歌虞唐。
時鳥
作者：陸游
朝代：宋

日出鳴布穀，月落鳴子規。
一氣之所感，彼亦不自知。
架犁最晚至，適當農事時。
丁壯戴星出，力作孰敢遲。
鳴者既有警，聞者得以思。
乃知失時輩，强聒終何爲。
百舌亦能言，今默乃其宜。
我作時鳥篇，用繼豳人詩。
晚凉
作者：陸游
朝代：宋

笛簟平鋪八尺床，脫巾高卧對疏篁。
近村得雨知何處，此地無風亦自凉。
晚凉述懷
作者：陸游
朝代：宋

末學常憂墮吝驕，晚知鵬鷃本逍遥。
屏醫却藥疾良已，破械空囹盜自消。
父子終身美藜藿，交遊太半是漁樵。
衡門日落清風起，又著藤冠度野橋。
晚出偏門
作者：陸游
朝代：宋

一段新愁带宿酲，半欹烏帽策驢行。
村墟香動梅初破，裘褐寒輕雪未成。
渡口人爭紅日晚，沙邊雁带碧烟横。
悠然又覓長堤路，腸斷城樓畫角聲。
晚到東園
作者：陸游
朝代：宋

岸幘尋青士，憑軒待素娥。
官身苦日短，荒圃得秋多。
醉眼輕浮世，羈懷激浩歌。
功名從蹭蹬，詩酒且婆娑。
晚同僧至谿上
作者：陸游
朝代：宋

躭躭臥石熊當道，矯矯長松龍上天。
不怕雪雲寒到骨，喚僧扶杖立橋邊。
晚寒自東村步歸
作者：陸游
朝代：宋

夕陽下平野，落葉滿荒街。
村店賣蕎麫，人家焼豆{艹點}。
溪風透布褐，草露濕芒鞵。
骨相元如此，何由與世諧。
晚春二首·其一
作者：陸游
朝代：宋

世事紛紛不足論，流年去似海濤翻。
莫因齒髮悲殘景，且喜柴荆是故園。
千里桑麻無曠土，數家鷄犬自成村。
鄰翁過我誇秧信，雨後春泥一尺渾。
晚春二首·其二
作者：陸游
朝代：宋

莫笑花前醉墮巾，放翁又看一年春。
尋巢燕熟頻穿戶，釀蜜蜂喧不避人。
楚廟恙豚初散社，稽山筍蕨正嘗新。
要知不負年光處，南陌東阡自在身。
晚春園中作
作者：陸游
朝代：宋

少逢春歸未解悲，千篇曾賦傷春詩。
可堪霜點鬢鬚後，更值綠暗園林時。
楊花輕墮簷外影，杏子重壓闌邊枝。
毬塲立馬漏聲靜，綺窗語燕簷陰移。
向来春事渺何許，長空鳥跡何由追。
鞦韆未折已寥寞，日暮東風吹綵旗。
晚春感事四首·其一
作者：陸游
朝代：宋

風惡房櫳燕子歸，雨多山路蕨芽肥。
青餈旋擣作寒食，白葛預裁充暑衣。
穉子日長供課早，故人官達寄書稀。
幽居自喜渾無事，又向湖陰坐釣磯。
晚春感事四首·其三
作者：陸游
朝代：宋

徙倚闌干送落暉，年華冉冉恨依依。
護雛燕子常更出，著雨楊花又懶飛。
己爲讀書悲眼力，還因攬带嘆腰圍。
親朋半作荒郊冢，欲話初心泪滿衣。
晚春感事四首·其二
作者：陸游
朝代：宋

和風薄靄過清明，減盡重裘覺體輕。
正午軒窗無樹影，乍晴阡陌有鶯聲。
醸成西蜀鵝雛酒，煮就東坡玉糁羮。
捫腹翛然出門去，春郊何處不堪行。
晚春感事四首·其四
作者：陸游
朝代：宋

少年騎馬入咸陽，鶻似身輕蝶似狂。
蹴鞠塲邉萬人看，鞦韆旗下一春忙。
風光流轉渾如昨，志氣低摧只自傷。
日永東齋淡無事，閉門掃地獨焚香。
晚春東園作二首·其一
作者：陸游
朝代：宋

雨餘木葉綠成陰，一日身閑直萬金。
習氣自嫌除未盡，鳥啼花落尚關心。
晚春東園作二首·其二
作者：陸游
朝代：宋

女郎花開春事闌，王孫草長思婦嘆。
蜂釀蜜脾猶未熟，雨催梅頰已微丹。
晚晴
作者：陸游
朝代：宋

今年秋多陰，殊未決豐歉。
時時雲一片，復作雨數點。
晚來晴頗牢，天宇碧如染。
微風過林梢，斜日在山崦。
農家築場罷，竭作事收斂。
貪睡吾可慚，齋扉晝長掩。
晚晴
作者：陸游
朝代：宋

水聲㶁㶁赴回塘，簾影疏疏遶四廊。
靜院數杯傾白墮，幽窗一枕夢清湘。
潤侵書笥深防蠧，暖徹衣篝剩得香。
解組徑歸應更樂，偷閑猶足傲羲皇。
晚晴
作者：陸游
朝代：宋

雨如塵點送新凉，雲作魚鱗襯夕陽。
蓬戶清閑貧亦好，筍輿安穩病何傷。
晚晴
作者：陸游
朝代：宋

雨餘殘日入疏籬，變化相乘乃爾奇。
千嶂暮雲收盡後，一年秋暑洗空時。
如山酒券不相貸，隔巷衣砧如許悲。
剩欲出門紓滯思，交親零落與誰期。
晚晴出行近村閑詠景物
作者：陸游
朝代：宋

雪雲吹盡木陰移，正是先生曳杖時。
老㹀行將新長犢，空桑卧出寄生枝。
醫翁暮過囊探藥，筮叟晨占手布蓍。
誰謂人間足憂患，未妨古俗自熙熙。
晚晴書事呈同舍
作者：陸游
朝代：宋

魚復城邊夕照紅，物華偏解惱衰翁。
巴鶯有恨啼芳樹，野水無情入故宫。
許國漸疏悲壯志，讀書多忘愧新功。
因君共語增惆悵，京洛交遊欲半空。
晚晴聞角有感
作者：陸游
朝代：宋

暑雨初收白帝城，小荷新竹夕陽明。
十年塵土青衫色，萬里江山畫角聲。
零落親朋勞遠夢，凄涼鄉社負歸耕。
議郎博士多新奏，誰致當時魯二生。
晚晴至索笑亭
作者：陸游
朝代：宋

中年苦肺熱，賸喜見新霜。
登覽江山美，經行草樹荒。
堂空響棋子，盞小聚茶香。
興盡扶藜去，斜陽滿畫廊。
晚晴閑步鄰曲間有賦
作者：陸游
朝代：宋

湯沐身輕念出遊，近春原野霽烟浮。
樓陰雪在玉三寸，雲罅月生銀一鈎。
窮巷客稀常足睡，暮年詩退不禁愁。
鄉鄰無事冬耕罷，獨倚籬門數過牛。
晚步
作者：陸游
朝代：宋

地爐附殘火，將夕鳥雀喧。
食已了無事，扶杖閑出門。
披披歸雲陣，淡淡新月痕。
平生足憂患，歲晚信乾坤。
緩步牛羊巷，浩歌桑柘村。
九原不可作，吾意與誰論。
晚步
作者：陸游
朝代：宋

屏居無俗事，薄暮行溪園。
斷續風蟬噪，俯仰露葉翻。
月出照西壁，參差見簷痕。
新沐懶不櫛，清冷入髮根。
臨流揮羽扇，對月傾芳尊。
寄謝南昌尉，何必隐市門。
晚步
作者：陸游
朝代：宋

晚步清溪上，微陰忽快晴。
鴉棲先小泊，魚暖已群行。
藥餌扶垂老，耕桑樂太平。
非關戀鄉社，久客倦遐征。
晚步
作者：陸游
朝代：宋

院荒有古意，僧少無人聲。
徘徊楠陰下，賞此落日明。
著書亦何急，寂寞身後名。
今年復止酒，歌舞陳空觥。
不如且消搖，出門隨意行。
看竹入廢園，望江上高城。
纎纎素月出，靄靄蒼烟横。
此夕當復奇，緱山吹玉笙。
晚步江上
作者：陸游
朝代：宋

萬里橋邉带夕陽，隔江漁市似清湘。
山林獨往吾何恨，車馬交流渠自忙。
高柳陰中扶拄杖，平沙稳處據胡床。
故人京國無消息，安得相擕共此涼。
晚步湖上
作者：陸游
朝代：宋

雲薄漏春暉，湖空弄夕霏。
沾泥花半落，掠水燕交飛。
小倦聊扶策，新晴旋減衣。
幽尋殊未已，畫角喚人歸。
晚步湖堤
作者：陸游
朝代：宋

絁裘桐帽野人裝，又上湖堤步夕陽。
貧甚不爲明日計，興來猶作少年狂。
殘樽倒酒無餘瀝，幽圃尋梅認暗香。
時有行人嘆頑健，黑絲點破頷間霜。
晚步湖堤歸偶作
作者：陸游
朝代：宋

酒盡知難折簡呼，出門仍苦要人扶。
殘梅委地香誰惜，歸雁穿雲遠欲無。
日落牛羊猶被野，農閑畚鍤正開湖。
還家寂寞西窗晚，旋燎枯枝擁地爐。
晚步湖塘少休民家
作者：陸游
朝代：宋

瓜蔓緣籬竹，蘆芽刺岸沙。
橫陂浮雁鶩，古道暗桑麻。
適遇扶犁叟，同休織屨家。
村童亦可念，喚客手吒叉。
晚步至湖上
作者：陸游
朝代：宋

柴車無與駕，篷艇亦須人。
頼有拄杖子，能扶羸病身。
雲山翠屏合，烟月玉鈎新。
蕭散湖塘路，微風吹葛巾。
晚步舍北歸
作者：陸游
朝代：宋

昨日海棠開，今朝燕子來。
偶行沙際去，却傍柳陰回。
酒是治愁藥，書爲引睡媒。
吾生不乏此，外物信悠哉。
晚步舍東
作者：陸游
朝代：宋

籬槿花開柿葉丹，土溝東去過牛欄。
草烟漠漠天將暮，布褐蕭蕭客正寒。
晚步舍東
作者：陸游
朝代：宋

遇興穿叢竹，尋香折野梅。
暮天寒欲雪，幽徑綠生苔。
栖雀爭枝噪，歸牛並塹來。
高城角聲動，不盡古今哀。
晚步門外
作者：陸游
朝代：宋

槐葉已成陰，楸花亦離離。
日暮門無人，迨我消搖時。
左持漆園書，右挾栗里詩。
風從湖面來，成此一段奇。
石路雖甚狹，雅稱拖筇枝。
少頃山月明，照我角巾欹。
晚步門外散懷二首·其一
作者：陸游
朝代：宋

大千沙界一浮漚，成壊元知不自由。
寓迹箇中誰耐久，問君底事不歸休。
春陂欲雨黄鴉閙，晚渡無人白犢浮。
七十之年何啻足，戲憑藥物小遲留。
晚步門外散懷二首·其二
作者：陸游
朝代：宋

萬化紛紛本一機，不爲腐骨欲安歸。
彭殤共盡孰修短，堯桀兩忘無是非。
濡首極知當痛飲，剪翎那復許群飛。
江郊未解春寒惡，高柳吹花又滿衣。
晚步門外書觸目
作者：陸游
朝代：宋

數椽茆屋鏡湖旁，喬木蒼烟一徑長。
酒賤過門多醉叟，天寒棲畝有餘糧。
歌呼草市知人樂，簫鼓叢祠喜歲穰。
只道老來詩思盡，未妨擊壤頌時康。
晚歸
作者：陸游
朝代：宋

暑雨初晴日，江皋欲莫天。
鴉棲沙際樹，人喚渡頭船。
病骨羸将折，昏眸困欲眠。
市橋燈火閙，且復喜豐年。
晚歸
作者：陸游
朝代：宋

梅市橋邊弄夕霏，菱歌聲裏棹船歸。
白鷗去盡還堪恨，不爲幽人暖釣磯。
晚歸
作者：陸游
朝代：宋

無事經秋別鏡湖，詩囊隨處累奚奴。
樓頭寒日低將盡，陌上殘泥踏欲無。
軒冕豈容關喜慍，簞瓢亦未費枝梧。
畫橋綠浦歸來晚，一盞昏燈得自娛。
晚歸舟中作
作者：陸游
朝代：宋

路入芙蕖浦，家依䆉䅉村。
急灘雙鷺立，平野萬鴉翻。
市散人爭渡，僧歸寺掩門。
凄凉誦新句，招得欲殘魂。
晚泊
作者：陸游
朝代：宋

半世無歸似轉蓬，今年作夢到巴東。
身遊萬死一生地，路入千峰百嶂中。
鄰舫有時來乞火，樷祠無處不祈風。
晚潮又泊淮南岸，落日啼鴉戍堞空。
晚泊
作者：陸游
朝代：宋

樓上嗚嗚角，橋邊點點燈。
聚沙新到雁，趁渡獨歸僧。
日隱山光暗，天低海氣蒸。
居人笑老子，醉髮亂鬅鬙）。
晚泊慈姥磯下二首·其一
作者：陸游
朝代：宋

山斷峭崖立，江空翠靄生。
漫多來往客，不盡古今情。
月碎知流急，風高覺笛清。
兒曹笑老子，不睡待潮平。
晚泊慈姥磯下二首·其二
作者：陸游
朝代：宋

慈姥磯頭月，纖纖照酒杯。
素秋風露重，久客鬢毛催。
宿鳥驚還定，飛螢闔復開。
平生四方志，老去轉悠哉。
晚泊松滋渡口二首·其一
作者：陸游
朝代：宋

此行何處不艱難，寸寸強弓且旋彎。
縣近歡欣初得菜，江回徙倚忽逢山。
繫船日落松滋渡，跋馬雲埋灩澦關。
未滿百年均是客，不須數日待東還。
晚泊松滋渡口二首·其二
作者：陸游
朝代：宋

小灘拍拍鸕鷀飛，深竹蕭蕭杜宇悲。
看鏡不堪衰病後，繫船最好夕陽時。
生涯落魄惟躭酒，客路蒼茫自詠詩。
莫問長安在何許，亂山孤店是松滋。
晚涼登山亭
作者：陸游
朝代：宋

庭空葉飛秋，村迥鳩喚雨。
新涼入巾褐，老子顛欲舞。
憑高望稽山，秀色溢天宇。
一鏡三百里，水落分别浦。
凄涼吊禹穴，秦漢未爲古。
世俗誰與歸，吾其老農圃。
晚登千峰榭
作者：陸游
朝代：宋

只道文書無了日，也能擺撥上層臺。
窗明山雪暮方作，露白野梅寒未開。
老病真慚天下士，窮愁強覆掌中杯。
兒曹莫怪憑闌久，得句何妨秉燭回。
晚登子城
作者：陸游
朝代：宋

江頭作雪雪未成，北風吹雲如有營。
驅車出門何所詣，一放吾目登高城。
城中繁雄十萬户，朱門甲第何崢嶸。
錦機玉工不知數，深夜窮巷聞吹笙。
國家自從失河北，烟塵漠漠暗兩京。
胡行如鬼南至海，寸地尺天皆苦兵。
老吳將軍獨護蜀，坐使井絡無欃槍。
名都壯邑數千里，至今不聞戎馬聲。
安危自古有倚仗，相持黙黙非敵情。
棘門覇上勿兒戲，犬羊豈憚渝齊盟。
晚登望雲二首·其一
作者：陸游
朝代：宋

一出修門又十年，輩流多已珥金蟬。
衰如蠧葉秋先覺，愁似鰥魚夜不眠。
輦路疏槐迎駕處，苑城殘日泛湖天。
君恩未報身今老，徙倚危樓一泫然。
晚登望雲二首·其二
作者：陸游
朝代：宋

晚來烟雨暗江干，烽火遥傳畫角殘。
看鏡功名空自許，上樓懷抱若爲寬。
青楓揺落新秋令，白髮凄涼舊史官。
飽見少年輕宿士，可憐隨處強追歡。
晚登横溪閣二首·其一
作者：陸游
朝代：宋

楼鼓聲中日又斜，憑高愈覺在天涯。
空桑客土生秋草，野渡虚舟集晚鴉。
瘴霧不開連六詔，俚歌相荅带三巴。
故鄉可望應添泪，莫恨雲山萬疊遮。
晚登横溪閣二首·其二
作者：陸游
朝代：宋

犖确坡頭笻竹枝，西臨村路立多時。
賣蔬市近還家早，煮井人忙下麥遲。
病客情懷常怯酒，山城光景盡供詩。
晚來試問愁多少，只許高楼横笛吹。
晚眺
作者：陸游
朝代：宋

秋晚閑愁抵酒濃，試尋高處倚枯笻。
雲歸時带雨數點，木落又添山一峰。
鳴雁沙邊驚客櫓，行僧烟際認樓鐘。
箇中詩思來無盡，十手傳抄畏不供。
晚秋出門戲作二首·其一
作者：陸游
朝代：宋

病叟倘徉古澤邊，橫林搖落暮秋天。
鳴鳩雨後却呼婦，飛雀霜前先著綿。
抱被每投僧榻宿，卷書時當酒家錢。
秋風想像芝房熟，北望商山一悵然。
晚秋出門戲作二首·其二
作者：陸游
朝代：宋

閑愁那到野人邊，萬事元知合付天。
盡醉僅能三龠酒，新寒未辦一銖綿。
鄰僧每欲分齋鉢，廟史猶來索社錢。
無地置錐真細事，不妨胸次日超然。
晚秋農家八首·其一
作者：陸游
朝代：宋

老來萬事懶，不獨廢應酬。
門前即湖山，亦復罕出逰。
吾廬有真樂，一榻眠高秋。
回看世上事，得喪良悠悠。
晚秋農家八首·其七
作者：陸游
朝代：宋

苦寒牛亦耕，甚雨雞亦鳴。
物物各有職，怠心其敢萌。
我老返農圃，學業付後生。
語兒續膏油，勿輟讀書聲。
晚秋農家八首·其三
作者：陸游
朝代：宋

豢犬使警夜，畜雞用司旦。
徹警盗所窺，失旦固吾患。
豈無糠粞費，施報不可緩。
家居亦爲政，發我中夜嘆。
晚秋農家八首·其二
作者：陸游
朝代：宋

秋雨無時休，令我雙鬢縞。
庭荒何由鉏，木落不得掃。
遣奴入城市，寸步困泥潦。
菰首幸可烹，芻豢置勿道。
晚秋農家八首·其五
作者：陸游
朝代：宋

我年近七十，與世長相忘。
筋力幸可勉，扶衰業耕桑。
身雜老農間，何能避風霜。
夜半起飯牛，北斗垂大荒。
晚秋農家八首·其八
作者：陸游
朝代：宋

吾里賢長者，蓋有萬石風。
少年以利遷，但可哀其窮。
仁義亦何常，聖賢與人同。
我言不足取，汝豈忘乃翁。
晚秋農家八首·其六
作者：陸游
朝代：宋

疏溝架略彴，拾瓦疊浮屠。
既畫菘韭畦，遂營瓜芋區。
豉香吴鹽白，飽計已有餘。
捫腹笑自賀，無羊敗吾蔬。
晚秋農家八首·其四
作者：陸游
朝代：宋

東鄰稻上塲，勞之以一壺。
西鄰女受聘，賀之以一襦。
誠知物寡薄，且用交里閭。
努力畢農功，租賦勿後輸。
晚秋野興二首·其一
作者：陸游
朝代：宋

病骨支離不耐秋，今年九月即輕裘。
細書燈下幸能讀，舊友夢中時與遊。
官賦畢輸無吠犬，農功已息有閑牛。
不知冠蓋朝天客，也得心安似我不。
晚秋野興二首·其二
作者：陸游
朝代：宋

徹底無能徹骨貧，自憐虛作六朝民。
學因病廢捐長日，志與年衰愧古人。
露溼亂螢飛暗廡，霜清饑雀噪空囷。
一生眼境常如此，草賦憑誰問大鈞。
晚秋風雨
作者：陸游
朝代：宋

儘道漁村陋，秋来物色奇。
寒生沽酒興，雨及種花時。
狂舞欲誰屬，清吟空自知。
茫茫宇宙內，吾道竟何之。
晚窗
作者：陸游
朝代：宋

一塢梅花已盡空，數瓴春雪未全融。
晚窗忽有題詩興，落筆縱橫半醉中。
晚立
作者：陸游
朝代：宋

倦憑小豎立柴門，殘角疏鐘欲斷魂。
傷雁養翎依荻浦，渡牛浮鼻望烟村。
壯心已覺隨年往，孤學何由與俗論。
數點雨聲催返舍，小窗燈火對壺飧。
晚聞庭樹鴉鳴有感
作者：陸游
朝代：宋

烏鵲棲我庭，將旦輒散去。
此豈厭所棲，亦以飲啄故。
一饑能驅人，擾擾無晨暮。
不然亦已矣，豈樂塵土污。
我有茆三間，自少鮮外慕。
力耕自足食，鷄豚亦可具。
晚雖誤收召，疾走如脫兔。
六年楓林下，不知歲月度。
殘骸幸强健，沽酒遍山步。
醉歸每自笑，不負此芒屨。
平生愛方外，雖老冀有遇。
秋風送片帆，更上剡溪路。
晚自北港泛舟還家
作者：陸游
朝代：宋

舒嘯蓬籠底，經行略彴西。
水深鵝唼草，雨細犢掀泥。
醉倚乾坤大，閑知物我齊。
衡門觸冠過，聊得賦幽棲。
晚自白鹿泉上歸
作者：陸游
朝代：宋

坐穴藜床愧未能，酌泉聊喜曵枯藤。
詩從病後功殊少，酒到愁邊量自增。
事業何由垂竹帛，笑談空覺負交朋。
興闌却逐棲鴉返，寂寞西窗已上燈。
晚至新塘
作者：陸游
朝代：宋

青鞋隨意出柴荆，聊向南塘曳杖行。
歸鳥已從烟際沒，斷虹猶在柳梢明。
城頭層塔凌空立，浦口孤舟並岸橫。
向道有詩渾不信，爲君擁鼻作吳聲。
晚興
作者：陸游
朝代：宋

一聲天邊斷雁哀，數蕊籬外蚤梅開。
幽人耐冷倚門久，送月墮湖歸去来。
晚興
作者：陸游
朝代：宋

並簷幽鳥語璁瓏，一榻蕭然四面風。
客散茶甘留舌本，睡餘書味在胸中。
浮雲變態吾何與，腐骨成塵論自公。
剩欲與君談此事，少須明月出溪東。
晚興
作者：陸游
朝代：宋

地荒蓬藋與人齊，局促何曾厭屋低。
村市船歸聞犬吠，寺樓鐘暝送鴉栖。
山童新斫朱藤杖，傖婢能醃白苣虀。
政欲出門尋酒伴，霏霏小雨又成泥。
晚興
作者：陸游
朝代：宋

壯遊車轍遍天涯，晚落農桑不自知。
許國雖堅身遽老，讀書未倦眼先衰。
雲深嶺路樵歸晚，雨細江亭渡發遲。
一事猶堪慰孤寂，錦囊傾倒有新詩。
晚興
作者：陸游
朝代：宋

斸芋挑蔬自煮羹，雪簷收滴暮寒生。
不嫌終日無來客，時聽荒園斲木聲。
晚興
作者：陸游
朝代：宋

白布裙襦退士裝，短籬幽徑獨相羊。
莎根蟋蟀催秋候，稗穂蜻蜓立晚凉。
屈子所悲人盡醉，酈生常謂我非狂。
知心賴有青天在，又炷中庭一夕香。
晚興
作者：陸游
朝代：宋

羸病時時劇，歡悰日日疏。
睡憑書紹介，愁賴酒驅除。
小蹇追凉處，輕衫出浴初。
無人堪晤語，且復狎樵漁。
晚興
作者：陸游
朝代：宋

老病愁趨畫戟門，天教高臥浣花村。
山林獨往雜屠釣，世界皆空誰怨恩。
千卷蠧書忘歲月，一尊濁酒信乾坤。
興來倚杖清江上，斷角踈鐘正斂昏。
晚興二首·其一
作者：陸游
朝代：宋

偶扶藜杖過傍村，却倚禪床坐小軒。
日落鴉栖津樹暗，人歸鶴踏釣船翻。
挽弓從笑識丁字，刺繡終勝倚市門。
羹芋一杯吾自飽，諸兒强爲置盤飧。
晚興二首·其二
作者：陸游
朝代：宋

身如病鶴謝樊籠，白盡衰髯臉尚紅。
蒲葦陂塘新漲後，梧楸門巷夕陽中。
遺名要耐千年看，快飲方誇百榼空。
造物閔憐君會否，放教折臂老新豐。
晚菊
作者：陸游
朝代：宋

蒲柳如懦夫，望秋已凋黄。
菊花如志士，過時有餘香。
眷言東籬下，數株弄秋光。
粲粲滋夕露，英英傲晨霜。
高人寄幽情，采以泛酒觴。
投分真耐久，歲晚歸枕囊。
晚行湖上
作者：陸游
朝代：宋

飽來捫腹繞村嬉，北陌東阡信所之。
女手采餘桑鬰鬰，烟蕪生遍冢纍纍。
高林日暮無鶯語，深巷人歸有犬隨。
東走郡城逾十里，好風勞送角聲悲。
晚行舍北
作者：陸游
朝代：宋

逆旅將歸客，扶衰取次行。
霜濃木葉盡，水落岸痕生。
鳧雁浮寒浦，牛羊滿晚晴。
東村隔烟寺，杳杳送鐘聲。
晚行舍後
作者：陸游
朝代：宋

略彴東邊一徑深，杖藜行飯當登臨。
稷山並海出遥碧，禹穴生雲成暮陰。
殘歲自興遊子感，少年誰解老人心。
歸來燈火參差夜，倦倚胡床續短吟。
晚起
作者：陸游
朝代：宋

新晴窗日弄春妍，幌小屏深意自便。
長恨病多妨痛飲，却緣客少得安眠。
雛鶯故故啼簷角，飛絮翩翩墮枕前。
欲著衣裳還孏起，重尋殘夢一悠然。
晚起二首·其一
作者：陸游
朝代：宋

賣劍捐書絕世緣，掩關高枕送流年。
久從道士學踵息，誰管門生嘲腹便。
化蝶飛時嗟昨夢，睡蛇去後喜安眠。
欠伸看起東窗日，也似金鑾過八磚。
晚起二首·其二
作者：陸游
朝代：宋

學道逍遥心太平，幽窗鼻息撼床聲。
柳花無蒂蠻氊暖，龜甲有紋繒帳明。
候起兒童陳盥櫛，笑衰人客闖柴荆。
此生睡足無餘念，安用元戎報五更。
晚遊
作者：陸游
朝代：宋

垣屋參差出，溝谿曲折通。
亂鴉空際黑，落日竹間紅。
軋軋輿竿語，摇摇旛脚風。
吾行本無定，隨意入空濛。
晚遊東園
作者：陸游
朝代：宋

藥瓢藜杖合施行，獨往山林已歃盟。
傍水斷雲含暮色，拂簷高竹借秋聲。
癡人自作浮生夢，腐骨那須後世名。
莫笑吟哦無闕日，老来未盡獨詩情。
晚過五門
作者：陸游
朝代：宋

五門路，四月乳鴉啼緑樹。
閑逰但喜日初長，薄暑始知春已去。
楼頭風高舞雙旗，畫角聲中日還暮。
馬蹄特特無斷時，老盡行人路如故。
晚過保福
作者：陸游
朝代：宋

堂静僧閑普請疏，爐紅氊暖放參餘。
蓮花池上容投社，椰子身中悔著書。
茶試趙坡如潑乳，芋來犀浦可專車。
放翁一飽真無事，擬伴園頭日把鉏。
晚過招賢渡
作者：陸游
朝代：宋

老馬骨巉然，虺尵不受鞭。
行人爭晚渡，歸鳥破秋烟。
湖海凄凉地，風霜揺落天。
吾生半行路，搔首送流年。
晚過鄰曲
作者：陸游
朝代：宋

陽狂跌宕送年華，信步来尋野老家。
淺瀨水清逢立鷺，横林葉盡數栖鴉。
書生一飽依耕耒，壯士孤愁入戍笳。
王績但思酣美醖，葛洪不復問丹砂。
晚雨
作者：陸游
朝代：宋

春旱久閔雨，夏潦復望晴。
米盡薪亦絕，漲水與階平。
山信得新粟，欣然聽舂聲。
書生易滿足，筆硯還施行。
南風柱礎乾，西照窗戶明。
雨其遂已乎，努力趣秋成。
晚雨
作者：陸游
朝代：宋

萬里雙芒屩，終年一布裘。
病侵消壯志，醉著失閑愁。
琴料憑僧問，巢居與鶴謀。
晚來疏雨過，探借北窗秋。
晚雨
作者：陸游
朝代：宋

蕭瑟度横塘，霏微映繚牆。
壓低塵不動，灑急土生香。
聲入楸梧碎，清分枕簟涼。
回頭忽陳迹，簷角挂斜陽。
晚霽二首·其一
作者：陸游
朝代：宋

雨斷簷餘滴，雲疏日漏明。
人其如積潦，天自活疲氓。
溪碓舂香稻，霜叢剪綠橙。
書生久愁臥，作意賦新晴。
晚霽二首·其二
作者：陸游
朝代：宋

漲水返舊壑，浮雲歸故山。
園丁藝蔬去，鄰婦賃舂還。
喬木蒼烟外，孤村落照間。
莫嫌樽酒薄，且用破愁顔。
晚飯後步至門外並溪而歸
作者：陸游
朝代：宋

徐行摩腹出荆扉，掠面風尖酒力微。
市步空船迎荻去，湖堤輕擔賣魚歸。
潺潺沙竇鳴殘水，莽莽平蕪襯落暉。
商略最關詩思處，滿村砧杵搗秋衣。
晚飯罷小立門外有作
作者：陸游
朝代：宋

此心何敢慕輕肥，尚愧無功飽蕨薇。
浦面鳥衝殘靄去，柳陰人荷一鋤歸。
病嗟短髮紛紛白，老覺初心種種非。
百步空庭著明月，黄昏手自掩荆扉。
晝卧
作者：陸游
朝代：宋

我意殊昏然，一日三就枕。
目前幸未病，病勢亦凜凜。
偶拈一卷讀，美若鳩食葚。
雖云嗜好篤，自計亦已審。
聖門未能窺，詎敢希在寢。
所求養根原，常恐躐階品。
死期誠已迫，尚可支數稔。
藨蔉不廢功，吾其享高廩。
晝卧初起書事
作者：陸游
朝代：宋

歲華病思兩侵尋，靜看槐楸轉午陰。
待睡不來聊小憩，煅詩未就且長吟。
還山久洗天涯恨，謝事新諧物外心。
忽有故人分祿米，呼兒先議贖雷琴。
晝坐
作者：陸游
朝代：宋

早春風雨暗江干，羔酒狐裘不敵寒。
輸與蒲龕深袖手，一爐真火養金丹。
晝坐聞牆外人聲殊敗幽思戲作
作者：陸游
朝代：宋

老人氣衰凋髮齒，歲月翩翩來有幾。
晨興食米不一溢，日課讀書猶十紙。
雖云喧寂無二觀，終嫌蜩蚻喧吾耳。
亟起振衣欲出門，赤日當空汗如洗。
撥灰未炷瓦爐香，汲井先換銅匜水。
也勝太史落南時，短檠夜對屠牛机。
晝寢二首·其一
作者：陸游
朝代：宋

倦腕擎書忽墮前，心清無夢腹便便。
丹成未要排雲去，且住人間作睡仙。
晝寢二首·其二
作者：陸游
朝代：宋

困睫芒羊一欠伸，頹然忽已墮紗巾。
鼻端雷動君無怪，路熟華胥不問津。
晝寢夢一客相過若有舊者夷粹可愛既覺作絕句記之
作者：陸游
朝代：宋

夢中何許得嘉賓，對影胡床岸幅巾。
石鼎烹茶火煨栗，主人坦率客情真。
晝眠
作者：陸游
朝代：宋

困睫瞢騰老孝先，粗氈布被早霜天。
珥貂碧落應無分，且向人間作睡仙。
晝睡
作者：陸游
朝代：宋

我年垂七十，齒髮日變遷。
初無金丹術，何以追飛仙。
惟有一高枕，可以餞餘年。
蕭蕭敗榻上，鼻鼾心了然。
靜如豹隱霧，湛若珠藏淵。
寄語少年輩，未宜嘲孝先。
晝睡
作者：陸游
朝代：宋

書獄徴租自笑忙，暫歸聊得憩匡床。
屏圖夜雨孤舟句，枕带秋風九日香。
一卷蠧書棲倦手，數聲殘角報斜陽。
清泉浴罷西窗靜，更覺茶甌氣味長。
晝睡
作者：陸游
朝代：宋

眼昏妨讀書，不睡復何如。
擁被新寒裏，伸腰午飯餘。
斷香縈倦枕，踈雨滴前除。
未竟華胥樂，茶甌莫喚渠。
晝睡
作者：陸游
朝代：宋

體中小不佳，惟睡可以休。
睡美自成夢，去爲萬里遊。
萬里遊尚可，乃復有得喪。
漂搖一葉舟，掀舞千重浪。
午鷄忽驚起，向夢安在哉。
童子解原夢，篝火具茶杯。
晝睡起偶賦
作者：陸游
朝代：宋

蝴蝶與蒙莊，頹然寓一床。
日隨香篆過，夢逐雨聲長。
酒喜新篘綠，橙如故歲黄。
昏昏還隱几，誰識老龜堂。
晝臥
作者：陸游
朝代：宋

忽忽見春盡，徂年那更還。
香生帳裏霧，書積枕邊山。
凌厲心猶壯，沈緜氣已孱。
千秋有管葛，看鏡汗吾顔。
晝臥
作者：陸游
朝代：宋

秋暑侵人氣力微，焼香高枕掩齋扉。
弄姿野蘤晴猶斂，作態江雲晚未歸。
身外極知皆夢事，世間隨處有危機。
故山松菊今何似，晚矣淵明悟昨非。
晝臥聞百舌
作者：陸游
朝代：宋

雨後郊原已遍犁，陰陰簾幙燕分泥。
閑眠不作華胥計，說與春烏自在啼。
晝臥聞碾茶
作者：陸游
朝代：宋

小醉初消日未晡，幽窗催破紫雲腴。
玉川七盌何須爾，銅碾聲中睡已無。
晡後領客僅見燭而罷戲作短歌
作者：陸游
朝代：宋

忍睡出坐衙，扶病起觴客。
本来世味薄，況復酒户迮。
譫諄時強語，嵬昻已頹幘。
燒燭不盈寸，歸臥弄書冊。
我来未穫稻，客裏今食麥。
悵望稽山雲，飛去無六翮。
晦前二日夜欲曉自湖上歸對殘月獨酌
作者：陸游
朝代：宋

小閣對寒蟾，山尊盡更添。
方看一輪滿，又嘆兩頭纖。
脉脉離雲嶠，姢姢傍畫簷。
五更清露下，不恨客衣霑。
晦日西窗懷故山
作者：陸游
朝代：宋

今朝休日仍無客，茶罷西窗臥解衣。
白髮已侵殘夢境，緑苔應滿舊漁磯。
桃源雞犬塵凡隔，杜曲桑麻夢想歸。
賴有小山聊慰眼，幽篁叢桂雨霏霏。
晨入省中偶書
作者：陸游
朝代：宋

清風拂畫簾，初日照素壁。
花枝蝶小憩，草葉露時滴。
房櫳闃無人，溝水聲激激。
摩挲語枯笻，伴我住幽寂。
晨出
作者：陸游
朝代：宋

昧爽睡饜足，起扶藜杖行。
關山開曉色，草木度秋聲。
市晚船初發，奴勤地已耕。
道邊多野菜，小摘助晨烹。
晨坐道室有感
作者：陸游
朝代：宋

一缽青精便有餘，世間萬事總成疏。
手揮弦上烏棲曲，口誦巖間鳥跡書。
丹氣初升勤沐浴，芝房未熟飽耘鋤。
碧霄騰舉人人事，莫戀污渠與臭帑。
晨至湖上二首·其一
作者：陸游
朝代：宋

劍南無劇暑，長夏更宜人。
啼鳥常終日，幽花不减春。
荷香浮緑酒，藤露落烏巾。
莫作天涯想，翛然夢裏身。
晨至湖上二首·其二
作者：陸游
朝代：宋

園古逢秋好，身閑與懶宜。
空堂賞疏豁，重閣望參差。
竹粉有新意，松風含古姿。
低回慚禄米，官事少於詩。
晨興
作者：陸游
朝代：宋

倦枕厭寒夜，起尋殘火溫。
喈喈衆雞動，耿耿一燈昏。
野氣增霜力，窗光淡月痕。
早朝非老事，且復灌吾園。
晨興
作者：陸游
朝代：宋

小雨過郊墟，晨興一事無。
殘榴重結蕊，新燕續生雛。
書細猶能讀，行遲漸要扶。
蔬畦恐蕪沒，且復課僮奴。
晨興
作者：陸游
朝代：宋

晨興未櫛盥，扶杖並簷立。
斷雲方東行，庭草露猶溼。
朝饑神益爽，清虛自來入。
可憐數雞雛，隨母啄遺粒。
蝶殘蚍蜉喜，鼠腐鴟鴉集。
吾當一洗之，漱泉開玉笈。
晨興
作者：陸游
朝代：宋

未旦雞三號，將旦鵝群鳴。
湖陂地曠快，頗樂聞此聲。
回首宦遊日，鈴索攪五更。
未言簿書勞，讒謗隨日生。
一饑百憂散，灑然懷抱清。
雨後初得薺，晨庖有珍烹。
豈不念加糁，侈汰恐易萌。
且當讀古書，至味敵太羮。
晨興二首·其一
作者：陸游
朝代：宋

冬夕宜晚睡，夏日思晨興。
磊落明星高，蒼凉朝日昇。
正襟坐堂上，有几不敢憑。
陳前聖人書，凜如蹈淵冰。
平生不苟利，豈獨畏友朋。
長饑君勿誚，人各有不能。
晨興二首·其二
作者：陸游
朝代：宋

欲曉不能寐，亟起坐北堂。
齋莊對斷簡，左右陳朱黄。
湛湛一池墨，裊裊半篆香。
老生不自逸，幸此夏日長。
奇哉長頭兒，好勇不可當。
安得數年健，與兒講虞唐。
晨讀道書
作者：陸游
朝代：宋

家貧悔嗜酒，年邁思學道。
雖云善補過，見事恨不早。
儒生守章句，忽忽遂將老。
巖間得奇書，足以慰華皓。
丹液下注臍，黄雲上通腦。
海山行當歸，白髮何足掃。
晨起
作者：陸游
朝代：宋

一官又寄汝江頭，落魄文園故倦遊。
榻上鐸聲悲破夢，簷邊桐葉冷生秋。
暮年作吏寧長策，薄禄縻人尚小留。
晨起凭欄嘆衰甚，接䍦紗薄髮颼颼。
晨起
作者：陸游
朝代：宋

倦枕亷纎雨，幽窗料峭寒。
溪柴旋篝火，野蔌鬪登槃。
年老衣冠古，身閑宇宙寛。
兒孫生我笑，趨揖已儒酸。
晨起
作者：陸游
朝代：宋

初日破蒼烟，零亂松竹影。
老夫起燒香，童子行汲井。
平生水雲身，不墮車馬境。
願言學龐公，全家事幽屏。
晨起
作者：陸游
朝代：宋

初聽高枝鵯鵊鳴，旋聞深井轆轤聲。
烟籠小閣猶疑雨，日射東窗頓作晴。
古洗注湯供頮濯，春畦摘菜助炰烹。
老人頹惰雖堪笑，終勝胸中懷不平。
晨起
作者：陸游
朝代：宋

勛業文章謝不能，生涯分付一枝藤。
身同湘浦孤舟客，心羨廬山下版僧。
倦枕厭聞窗外雨，殘膏猶在壁間燈。
草芝要及清晨服，深愧蠻童爲扣冰。
晨起
作者：陸游
朝代：宋

天公擇地養衰殘，著向桑村麥野間。
曉色入簾初滉漾，幽禽窺戶已間關。
酒徒散去稀中聖，詩思衰來愧小山。
一炷沉烟北窗底，曲肱卧看不勝閑。
晨起
作者：陸游
朝代：宋

孤夢忽自驚，小窗初送明。
珍禽語庭樹，可愛不知名。
向者事宦遊，塵土過半生。
傳呼束带出，鼕鼕尚殘更。
山居雖自由，晨起亦有程。
洗硯拂書几，一笑愜幽情。
晨起
作者：陸游
朝代：宋

客枕畏霜氣，曉窗收月痕。
芸芸萬物作，皎皎一心存。
老已忘開卷，貧猶力灌園。
兒孫能繼此，亦足報君恩。
晨起
作者：陸游
朝代：宋

小疾蠲除盡，閑愁墾闢空。
時光雞唱裏，生計碓聲中。
戒婢儲猿果，看奴織鶴籠。
老人新得道，處處見神通。
晨起
作者：陸游
朝代：宋

小雨濕清曉，新鶯啼早春。
年光驚病眼，節物屬閑身。
巴硤東連楚，嶓山北控秦。
遠遊端可繼，敢恨素衣塵。
晨起
作者：陸游
朝代：宋

心安已到無心處，病去渾如未病前。
晨起更知秋色好，一庭風露聽鳴蟬。
晨起
作者：陸游
朝代：宋

戒婢篝衣徹扊扅，呼兒滌硯作隃麋。
須臾開卷東窗下，即是先生無病時。
晨起
作者：陸游
朝代：宋

日高霜漸釋，睡起髮猶蓬。
小圃經行外，新蔬檢校中。
水開聞躍鯉，天遠看飛鴻。
粥熟還歸舍，吾生亦未窮。
晨起
作者：陸游
朝代：宋

晨起梳頭懶，披衣立草堂。
霧昏全隱樹，氣暖不成霜。
灘急回魚隊，天低襯雁行。
新春猶一月，已覺日微長。
晨起
作者：陸游
朝代：宋

晨起梳頭拂面絲，行年七十豈前期。
此生猶著幾兩屐，長日惟消一局棋。
空釜生魚忍貧慣，閑門羅雀與秋宜。
區區名義真當勉，正是先師戒得時。
晨起
作者：陸游
朝代：宋

晨起梳頭雪滿膺，可憐衰與病相乘。
浮名何足欺橫目，真樂聊須付曲肱。
仕有俸錢渠亦好，退無耕壟我何憑。
具牛力盡殊堪閔，買犢東村恨未能。
晨起
作者：陸游
朝代：宋

曉枕初興白髮翁，弊裘百衲葑爐紅。
獨居漫受書狐媚，滯思難矜筆陣雄。
舊學蟲魚箋爾雅，晚知稼穡講豳風。
一身自喜無餘事，且度殘年風雪中。
晨起
作者：陸游
朝代：宋

月澹知將曉，風清喜近秋。
狂吟詞跌宕，新沐髮颼飀。
桐葉危先墮，蟬聲斷更遒。
達生隨處樂，自笑替人愁。
晨起
作者：陸游
朝代：宋

殘夢悠颺不復成，鎗然已有百禽鳴。
山童來報溪流長，幽事從今日日生。
晨起
作者：陸游
朝代：宋

海燕翩將乳，戎葵粲已繁。
魚船初入市，蓴擔未過門。
年耄停朝課，家貧省小餐。
所欣行藥處，秧稻遍村村。
晨起
作者：陸游
朝代：宋

清晨推枕起，盥面吾事足。
豈無掃灑役，出市待歸僕。
小餐亦已省，尚進藥盈掬。
整衣登北堂，危坐巾一幅。
徐行梧楸陰，愛此雨餘綠。
幽鳥東山來，鏘鳴若琴筑。
靜聽興未闌，稚子報飯熟。
欣然往從之，寧計食不肉。
晨起
作者：陸游
朝代：宋

終夜厭姑惡，經春無秭歸。
溪雲生慘慘，林日澹暉暉。
物外孤懷勝，人間百慮非。
鄰翁剡中去，爲我買漁衣。
晨起
作者：陸游
朝代：宋

老境真無事，深居每畏人。
喔咿雞失旦，婭姹鳥鳴春。
過擔餦餭白，擎盤粔籹新。
出門還可喜，一笑語比鄰。
晨起
作者：陸游
朝代：宋

老尚貪書課，黎明即下床。
不驚天乍冷，更覺意差强。
蟾滴初添水，螭爐旋炷香。
浮生又一日，開卷就窗光。
晨起
作者：陸游
朝代：宋

老病少睡眠，卧見天窗白。
棲烏亦己鳴，一一翻去翮。
我起將何之，且復守書册。
收斂萬里心，未厭容膝迮。
吾家讀書法，一字亦當覈。
勉哉積新功，莫問幾時客。
晨起
作者：陸游
朝代：宋

衣潤熏籠暖，燈殘漏箭長。
鳴雞带窗月，立馬怯庭霜。
病骨陰晴覺，官身早夜忙。
火城那復夢，愁絕軟塵香。
晨起
作者：陸游
朝代：宋

衰老少睡眠，睡晚覺常早。
五更攬衣起，漏鼓猶考考。
青燈耿孤影，不睡坐亦好。
讀盡一編書，南窗朝日杲。
晨起
作者：陸游
朝代：宋

雞已參差唱，窗纔曨{日悤}明。
高林風不止，叢竹露如傾。
夢爲多難記，詩緣嬾少成。
晨興了無事，散髮遶堦行。
晨起
作者：陸游
朝代：宋

青青水中萍，粲粲牆下草。
開歲纔幾時，已嘆春事老。
鳴禽傍窗戶，怪我倦幽討。
長吟感人懷，病枕起亦早。
下床呼獠奴，浩蕩恣灑掃。
綠陰列蒼石，芳樽得頻倒。
客來但與飲，談天有何好。
亦莫雕肺肝，吟哦學郊島。
晨起
作者：陸游
朝代：宋

齒豁不可補，髮脫無由栽。
清晨明鏡中，老色蒼然來。
餘年亦自惜，未忍付酒杯。
抽架取我書，危坐闔復開。
萬世見唐堯，夔龍獲親陪。
寥寥三千年，氣象挽可回。
豈以七尺軀，顧受世俗衰。
道在無不可，廊廟均蒿萊。
晨起偶得五字戲題稿後
作者：陸游
朝代：宋

推枕悠然起，吾詩忽欲成。
雖云無義語，猶異不平鳴。
有得忌輕出，微瑕須細評。
平生五字句，垂老愧長城。
晨起偶題
作者：陸游
朝代：宋

城遠不聞長短更，上方鐘鼓自分明。
幽居不負秋來睡，末路偏諳世上情。
大事豈堪重破壞，窮人難與共功名。
風爐歙鉢生涯在，且試新寒芋糝羮。
晨起出南堂
作者：陸游
朝代：宋

曉枕華胥誰喚回，下堂拽杖一悠哉。
啼鴉已逐晨光起，飛鷺初衝宿靄來。
石路少行生蔓草，柴扉多閉長莓苔。
身閑亦未全無事，檢校幽花幾樹開。
晨起南窗晴日可愛戲作一絕
作者：陸游
朝代：宋

蕭散山林一幅巾，天公乞與自由身。
茅簷不似宮塼暖，日滿南窗也可人。
晨起坐南堂書觸目
作者：陸游
朝代：宋

林塘天與占深幽，一把茆輕萬户侯。
漠漠斷雲開復合，纎纎微雨落還收。
奇峰角立千螺曉，遠水平鋪疋練秋。
詩料滿前吾老矣，筆端無力固宜休。
晨起對鏡
作者：陸游
朝代：宋

雙鬢成絲高頰顴，曉窗臨鏡意茫然。
朱顔豈是一朝去，暗鑠潜消五十年。
晨起待子聿歸
作者：陸游
朝代：宋

老人盥櫛罷，坐待汝晨省。
忽思隔重關，懷抱增耿耿。
小雨暗北窗，誰與慰凄冷。
卷書默袖手，奈此清晝永。
懸知河橋下，亦已喚舴艋。
長路歸當饑，呼童具湯餅。
晨起復睡
作者：陸游
朝代：宋

衰翁卯飲易上面，澤國春寒偏著人。
下榻一杯還就枕，不嫌鼾睡聒比鄰。
晨起有感
作者：陸游
朝代：宋

痛飲可以豪，謝病可以高。
計之顧不審，老與世俗鏖。
丈夫本自許，四十擁旌旄。
上馬不回顧，賊穴窮腥臊。
渭橋耻未雪，孰謂弓可櫜。
此志竟悠悠，徂歲行滔滔。
一官客長安，燭下束弊袍。
豈惟嘆龍鍾，行恐悲焄蒿。
吾曹議古人，後亦觀吾曹。
浮雲易變滅，公議終堅牢。
晨起獨行綠陰間
作者：陸游
朝代：宋

楸槐陰裏漏朝暉，芳草離離露漸稀。
不恨過時嘗煮酒，且欣平旦著生衣。
病逢鍼藥如差減，貧比簞瓢尚庶幾。
惟是未能忘習氣，亂書隨日又成圍。
晨起看山飲酒
作者：陸游
朝代：宋

愛山入骨髓，嗜酒在膏肓。
跌宕風烟外，歌呼麯蘖傍。
虚窗天柱曉，小瓮槖泉香。
垂老叨微祿，齋居靜不忙。
晨起自山園歸書室
作者：陸游
朝代：宋

世事苦紛紛，村墟寂不聞。
穿林拾蟬蛻，隔浦數鷗群。
摇落初飄葉，高舂未散雲。
歸來書滿眼，猶足肆吾勤。
晨起至參倚齋示子聿
作者：陸游
朝代：宋

似仙猶火食，比古未巢居。
老子粗全節，小兒能著書。
下簾留乳燕，投飯出潜魚。
幸好隆中客，無爲起草廬。
晨起行園中
作者：陸游
朝代：宋

晨日未出林，庭戶有爽氣。
僮奴課薪水，老子自擁篲。
稻陂方閔雨，草木亦憔悴。
群蛙汝何心，尚復作鼓吹。
晨起行園中
作者：陸游
朝代：宋

老病厭囂煩，晨興步小園。
草深移舊路，竹茂失頹垣。
未暇從魚樂，惟思與石言。
人家尋每得，拄杖印苔痕。
晨起閑步
作者：陸游
朝代：宋

飛紅掠地送春忙，嫰綠成陰带露香。
聽徹曉天鶯百囀，却隨飛蝶度横塘。
晨起頗寒飲少酒作草數幅
作者：陸游
朝代：宋

衣食無多悉自營，今年真箇是歸耕。
屏居大澤群囂息，乍得清寒百體輕。
橋北潦收波淺碧，埭西霜近葉微頳。
一杯弄筆元無法，自愛龍蛇入卷聲。
晨過天慶
作者：陸游
朝代：宋

蘿月挂團璧，松風號急灘。
孤燈經院曉，殘雪醮壇寒。
賸欲閑扶杖，何妨醉墮冠。
詩成興不盡，萬里跨青鸞。
晨鏡
作者：陸游
朝代：宋

晨起覽清鏡，有叟鬢已皤。
馘黄色類梔，面皺紋如鞾。
熟視但驚嘆，初不相誰何。
久乃稍醒悟，舉手自摩挲。
與汝周旋久，流年捷飛梭。
生當老病死，求脫理則那。
切勿彊撐拄，據鞍效廉頗。
惟須勤把酒，暫遣衰顔酡。
晨雨
作者：陸游
朝代：宋

揮汗驅蚊廢夜眠，清晨一雨便翛然。
涼生池閣衣巾爽，潤入園林草木鮮。
青蒻雲腴開鬭茗，翠甖玉液取寒泉。
飯餘一枕華胥夢，不怪門生笑腹便。
晨雨
作者：陸游
朝代：宋

過雲生谷暗，既雨却窗明。
低燕爭泥語，浮魚逆水行。
山川增秀色，草木有奇聲。
處處青秧滿，長歌樂太平。
晴和出遊湖山間
作者：陸游
朝代：宋

日出氣稍和，呼船渡烟津。
微風西南來，水面生魚鱗。
適此一日佳，聊娛百年身。
捋鬚俯船舷，一笑彼何人。
閏餘春事早，已覺陽和新。
梅花處處開，幽香襲衣巾。
久病喜我出，問訊傾鄉鄰。
舟回不須速，看涌白玉輪。
晴甫一日復大風雨連日不止遣懷
作者：陸游
朝代：宋

書劍當年隘九州，白頭歸卧一窗幽。
染成草色春猶淺，老盡梅花雨未休。
得句已無前輩賞，開編時與古人遊。
山房小甕今朝熟，不恨尊前自獻酬。
晴窗讀書自勉
作者：陸游
朝代：宋

今日雪始晴，繞舍鳥烏樂。
老來少睡眠，雖病亦早作。
豈無案上書，可與共寂寞。
弦歌始風雅，次第窺灝噩。
高明仰河漢，曲折窮脈絡。
唐虞誠未遠，洙泗亦如昨。
委佩聞都俞，避席承博約。
膏肓幸施砭，幽閟欣納鑰。
天全魯壁藏，不墮秦火虐。
吾生百世餘，其敢負所託。
暇日
作者：陸游
朝代：宋

身健官閑荷主恩，蕭然不異在家園。
一池新墨生吟思，半篆殘香入夢魂。
舊友無書知獨冷，小兒有命會孤鶱。
藜羹粗足餘何事，鐘動三茅又斂昏。
暇日坐山麓松石間作
作者：陸游
朝代：宋

偶曳枯筇出槿籬，松間盤石坐移時。
饑麞齧草無餘綠，乳鵲營巢有墮枝。
幽事類分皆可譜，高情辭達自成詩。
莫嗟寂寂終吾世，正是他年一段奇。
暇日弄筆戲書三首·其一
作者：陸游
朝代：宋

天地爲我廬，江山爲我客。
北斗以酌酒，恨我飲量窄。
人生但閉戶，烏用分菽麥。
贈君玉函方，憒憒無皂白。
暇日弄筆戲書三首·其三
作者：陸游
朝代：宋

胸懷幾雲夢，形骸一槁木。
雖客長安城，未始忘退縮。
古來豪傑士，强半死空谷。
耐事勿動心，貧賤豈汝獨。
暇日弄筆戲書三首·其二
作者：陸游
朝代：宋

草書學張顛，行書學楊風。
平生江湖心，聊寄筆硯中。
龍蛇入我腕，疋素忽已窮。
餘勢尚隱轔，此興嗟誰同。
暇日登東岡
作者：陸游
朝代：宋

雙屨青芒滑，輕衫白苧凉。
雲生半巖潤，麝過一林香。
童子持棋局，厨人饋粟漿。
歸來更清絕，淡月滿林塘。
暇日行城上同行追不能及
作者：陸游
朝代：宋

疾步登城殊未衰，欣然一笑擲笻枝。
正當閑似白鷗處，不減健如黄犢時。
秋野烟雲横慘淡，暮天楼閣倚參差。
高吟醉舞忘歸去，乞與丹青畫怪奇。
暑中久不把酒盆池千葉白蓮忽開一枝欣然小酌因賦絕句二首·其一
作者：陸游
朝代：宋

千葉芙蕖白玉膚，一樽沆瀣碧琳腴。
極知俱出氛埃外，我亦秋風山澤臞。
暑中久不把酒盆池千葉白蓮忽開一枝欣然小酌因賦絕句二首·其二
作者：陸游
朝代：宋

我讀淵明止酒篇，知渠未識玉池僊。
誰言見面無多子，高壓天魔萬二千。
暑中北窗晝卧有作
作者：陸游
朝代：宋

禦疾如治河，但當導之東。
下流既有歸，自然行地中。
養生如藝木，培植要得宜。
常使無夭傷，自有干雲時。
我少本多疾，屢亦頻危殆。
皇天實相之，警告意有在。
中年棄嗜慾，晚歲節飲食。
中堅却外慕，魔盛有定力。
死生雖天命，人事常相參。
茫茫九衢中，百禍起一貪。
郊虛暑雨餘，巾墮脚不襪。
高卧北窗凉，超然寄疏豁。
暑中自遣
作者：陸游
朝代：宋

名山處處得幽尋，破硯時時出苦吟。
上藥和平無近效，古詩簡淡有遺音。
蘇門隠去聞孤嘯，栗里歸來弄素琴。
尚恐俗塵除未盡，每思雪夜宿東林。
暑夜
作者：陸游
朝代：宋

毒暑彌三伏，微涼起二更。
月窗風竹亂，烟渚露荷傾。
寂寞借書讀，清羸扶杖行。
無功耗官廩，太息負平生。
暑夜泛舟二首·其一
作者：陸游
朝代：宋

暑氣方然一鼎湯，聊呼艇子夜追凉。
微風忽起髮根冷，闕月初升林影長。
漸近場中聞笑語，却從堤外看帆檣。
超然自適君知否，身世從來付兩忘。
暑夜泛舟二首·其二
作者：陸游
朝代：宋

烈暑元知不可逃，天將清夜付吾曹。
小舟行處浦風急，健鶻歸時山月高。
愚智極知均腐骨，利名何啻一秋毫。
等閑分得吳松水，安用并州快翦刀。
暑行憩新都驛
作者：陸游
朝代：宋

細細黄花落古槐，江皋不雨轉輕雷。
長空鳥破蒼烟去，落日人從緑野來。
散策意行尋水石，脱巾高臥避氛埃。
羈逰未羡端居樂，看月房湖又一回。
暑雨二首·其一
作者：陸游
朝代：宋

欲雨未雨雲車奔，欲睡不睡人思昏。
蠻童正報煮茶熟，忽有野僧來叩門。
暑雨二首·其二
作者：陸游
朝代：宋

草茂水長蛙群鳴，涯深路壞人斷行。
故侯老退守瓜壟，翠蔓黄花偏眼明。
暖閣
作者：陸游
朝代：宋

裘軟勝狐白，爐溫等鴿青。
紙屏山字樣，布被隸書銘。
養目簾稀卷，留香戶每扃。
日晡濃睡起，盥濯誦黄庭。
暮冬夜宴
作者：陸游
朝代：宋

官機錦茵金蹙鳯，舞娃釵墮雙鬟重。
寶爐三尺香吐霧，畫燭如椽風不動。
主人愛客情無已，箏聲未斷歌聲起。
亦知百歲等朝露，便恐一歡成覆水。
爐紅酒緑春爲回，坐上梅花連夜開。
堂前只尺異氣候，冰合平池霜壓階。
暮春
作者：陸游
朝代：宋

山陰又見暮春初，禁火園林社雨餘。
世事不妨隨日改，年光未遽與人疏。
豉香下箸嘗蓴菜，鹽白開奩得䱥魚。
草草一杯終可喜，數間茅屋亦吾廬。
暮春
作者：陸游
朝代：宋

忙裏偷閑慰晚途，春來日日在東湖。
凭欄投飯看魚隊，挾彈驚鴉護雀雛。
俗態似看花爛漫，病身能鬭竹清癯。
一樽是處成幽賞，風月隨人不用呼。
暮春
作者：陸游
朝代：宋

憔悴都門白髮新，歸来一振客衣塵。
啼鶯妒夢頻催曉，飛絮鍾情獨殿春。
湖上風光猶淡沱，尊前懷抱頗清真。
詩成絕恨知心少，自寫吳牋寄故人。
暮春
作者：陸游
朝代：宋

數間茅屋鏡湖濱，萬卷藏書不救貧。
燕去燕來還過日，花開花落即經春。
開編喜見平生友，照水驚非曩歲人。
自笑滅胡心尚在，憑高慷慨欲忘身。
暮春二首·其一
作者：陸游
朝代：宋

季子黄金盡，安仁白髮新。
無情五更雨，便送一年春。
難續西樓夢，空存北陌身。
海棠應似舊，惆悵又成塵。
暮春二首·其二
作者：陸游
朝代：宋

綠葉枝頭密，青蕪陌上深。
江山妨極目，天地入孤吟。
身已雙蓬鬢，家惟一素琴。
世情君莫說，頭痛欲涔涔。
暮春嘆
作者：陸游
朝代：宋

春深桃李爭時節，千團紅雲萬堆雪。
東風一夜吹欲空，曲徑平池爛如纈。
城門獵獵雙青旗，羲和促轡西南馳。
中原未有澄清日，志士虛捐少壯時。
暮春四首·其一
作者：陸游
朝代：宋

掠面微風吹宿酲，送春空有不勝情。
風烟老盡王孫草，時聽桑間小婦聲。
暮春四首·其三
作者：陸游
朝代：宋

市橋岸下泛湖舟，雕檻疏簾半上鈎。
春事幾何君惜醉，明朝赤幟插譙樓。
暮春四首·其二
作者：陸游
朝代：宋

辛夷海棠俱作塵，鮆魚蓴菜亦嘗新。
一聲布穀便無說，紅藥雖開不屬春。
暮春四首·其四
作者：陸游
朝代：宋

祓除已過暮春初，彩舫相銜十里餘。
浮蠟喜嘗新店酒，流塵閑拂壞垣書。
暮春新路至湖上示元敏
作者：陸游
朝代：宋

時雨作未成，蒸溽思出門。
湖塘直東西，行人各歸村。
翻翻鳥投林，杳杳鐘鳴昏。
羊牛爭迮路，烟火出短垣。
吾兒望未到，誰與共盤餐。
幽獨多惻愴，且復携斯孫。
歸來蓬窗下，聊可與晤言。
暮春龜堂即事四首·其一
作者：陸游
朝代：宋

風日初和晝漏長，蕭然巾屨集茆堂。
雨餘千疊暮山綠，花落一溪春水香。
斷簡櫝中塵委積，故人墓上草荒凉。
爾來幸有寬懷處，病退床頭減藥囊。
暮春龜堂即事四首·其三
作者：陸游
朝代：宋

日月無根去若馳，故園又見落花時。
杯中綠酒不肯飲，鏡裏蒼顔應自知。
千丈新堤湖水滿，五更殘漏角聲悲。
暮年父子難乖隔，淮浦書來苦覺遲。
暮春龜堂即事四首·其二
作者：陸游
朝代：宋

躑躅花開照眼明，緩扶藤杖繞廊行。
流年又見一春過，苦雨略無三日晴。
覓句未應妨熟睡，漱泉聊足解餘酲。
鹿麛稚子常追逐，誰識山翁及物情。
暮春龜堂即事四首·其四
作者：陸游
朝代：宋

東皇促駕又天涯，一片難尋墮地花。
瘦策穿林數新筍，素屏圍枕聽鳴蛙。
蠶房已裏清明種，茶戶初收穀雨芽。
欲把一杯壺已罄，謾搜詩句答年華。
暮次秭歸
作者：陸游
朝代：宋

朝披南陵雲，夕揖建平樹。
啼鴉隨客檣，落日滿孤戍。
惡灘不可說，石芒森如鋸。
浪花一丈白，吹沫入窗戸。
是身初非我，底處著憂怖。
酒酣一枕睡，過盡鮫鰐怒。
欣然推枕起，曵杖散予步。
殷勤沙際柳，記我維舟處。
暮歸
作者：陸游
朝代：宋

意行無所之，偶傍陂頭立。
空村犬吠豪，高樹蟬嘒急。
風塵一身老，海宇萬感集。
還家日己暮，草露青鞋濕。
暮歸舟中二首·其一
作者：陸游
朝代：宋

五月未劇暑，暮從城市還。
斷虹低飲澗，落日遠衘山。
蠏舍叢蘆外，菱舟薄靄間。
詩情終草草，虛遣鬢毛斑。
暮歸舟中二首·其二
作者：陸游
朝代：宋

湖水綠可愛，弄橈衝夕霏。
林昏漁火壯，山轉寺鐘微。
老嘆世情惡，窮知心事違。
回頭語孤鶴，伴我莫先飛。
暮歸馬上作
作者：陸游
朝代：宋

石筍街頭日落時，銅壺閣上角聲悲。
不辭與世終難合，惟恨無人麤見知。
寶馬俊逰春浩蕩，江樓豪飲夜淋漓。
醉來剩欲吟梁父，千古隆中可與期。
暮秋
作者：陸游
朝代：宋

十日都門雨，風烟已暮秋。
甑香新菽粟，篝暖故衣裘。
意氣臨書健，形骸顧影愁。
何時剡中路，秣蹇憩山郵。
暮秋中夜起坐次前韵
作者：陸游
朝代：宋

東吳秋令遲，得雨亦良悅。
中庭有流螢，烈風吹不滅。
披衣起坐久，鼓角參差發。
西成雖作勞，農事亦漸歇。
老怯歲律殘，俯仰忽九月。
蟋蟀鳴壁間，愧汝知時節。
暮秋二首·其一
作者：陸游
朝代：宋

時序中年速，風霜客路長。
孤愁巴月白，清夢楚山蒼。
燈暗秋銜壁，鐘踈夜殷床。
端居有微禄，不敢恨殊方。
暮秋二首·其二
作者：陸游
朝代：宋

萬里歸無策，八年淹此留。
羞蒙子公力，寜倦長卿遊。
聽雨瀟湘夜，飛鷹鄠杜秋。
更須論富貴，此計亦悠悠。
暮秋六首·其一
作者：陸游
朝代：宋

多雨今秋水渺然，溝溪無處不通船。
山回忽得烟村路，始信桃源是地仙。
暮秋六首·其三
作者：陸游
朝代：宋

百年大耋龍鍾日，九月初寒慘淡天。
嶺谷高低明野火，村居遠近起炊烟。
暮秋六首·其二
作者：陸游
朝代：宋

閑傾清聖濁賢酒，穩泛朝南暮北風。
射的山前雲幾片，一秋不散伴漁翁。
暮秋六首·其五
作者：陸游
朝代：宋

九月山村已驟寒，看雲殊怯倚闌干。
一杯濁酒栽培睡，不覺春雷起鼻端。
暮秋六首·其六
作者：陸游
朝代：宋

清秋又是一年新，滿眼丹楓映白蘋。
海內故人書斷絕，汀洲鷗鷺却心親。
暮秋六首·其四
作者：陸游
朝代：宋

舍前舍後養魚塘，溪北溪南打稻場。
喜事一雙黄蛺蝶，隨人來往弄秋光。
暮秋書事
作者：陸游
朝代：宋

暮秋風雨卷茆茨，砧杵聲中過雁悲。
楓葉欲丹先惨澹，菊樷半倒不支持。
旗亭人熟容賖酒，野寺僧閑得對棋。
莫怪苦尋林下事，駭機滿地只心知。
暮秋有懷王四季夷
作者：陸游
朝代：宋

鏡湖西畔小茅茨，紅葉黄花秋晚時。
天闊素書無雁寄，夜闌清夢有燈知。
功名蹭蹬初何憾，朋舊乖離未免悲。
遥想扁舟五湖口，阻風中酒又成詩。
暮秋遣興二首·其一
作者：陸游
朝代：宋

改盡朱顔白盡頭，杜門亦復弊貂裘。
斷鴻影外玉關月，病驥嘶中青海秋。
孤坐向空書咄咄，閑吟隨處送悠悠。
如虹壯氣終難豁，安得雲濤萬里舟。
暮秋遣興二首·其二
作者：陸游
朝代：宋

平生南地慣羈遊，放浪常同不繫舟。
鼉作夜風經沌口，鸛鳴秋雨宿杭頭。
方傾意氣輕秦俠，俄困悲傷類楚囚。
買屋數間聊作戲，豈知真用作菟裘。
暮行
作者：陸游
朝代：宋

志士能輕萬戶封，野人自愛一枝筇。
行窮綠岸呼船渡，糴得黄粱就碓舂。
林外人家明遠火，月邊僧閣下疏鐘。
江村不用愁孤絕，小店茅簷儘見容。
暴雨
作者：陸游
朝代：宋

蒼龍挂東南，夭矯拏萬仞。
雖然雜雲氣，爪尾略可認。
明日暴雨來，繼以雷大震。
平地成江河，吞卷纔一瞬。
吾廬久傾壞，不壓真堇堇。
所欣憔悴中，一飽天不吝。
餘功到場圃，草木皆綠潤。
蕭然岸角巾，三嘆撫庭楯。
暴雨
作者：陸游
朝代：宋

風怒欲掀屋，雨來如決隄。
孤燈映窗滅，羈鳥就簷棲。
暑令方炎赫，秋聲忽慘凄。
傳聞漲江水，已斷瀼東西。
暴雨
作者：陸游
朝代：宋

黑雲如龍爪，白雨如博棋。
老屋處處漏，此夕將何之。
豈惟移床避，殆欲懸釜炊。
擾擾舍中人，具食不以時。
兒女乃可憐，赤脚啼午饑。
語兒姑少忍，開霽會有期。
曉出南山
作者：陸游
朝代：宋

久向人間觸駭機，斂收孤迹早宜歸。
亡羊未恨補牢晚，搏虎深知攘臂非。
明月長庚天欲曉，新桐清露暑猶微。
扁舟蓑笠平生事，莫羨黄金带十圍。
曉出城東
作者：陸游
朝代：宋

渺渺長江下估船，亭亭孤塔隠蒼烟。
不堪異縣蕭條地，更遇初寒慘澹天。
巾褐已成歸有約，簞瓢未足去無緣。
包羞強索侏儒米，豪舉何人記少年。
曉出東城
作者：陸游
朝代：宋

聽徹清笳聽曉鐘，據鞍漏鼓尚鼕鼕。
西樓落日徑三尺，北嶺亂雲生半峰。
蒼磴幽尋過古寺，緑疇小駐勞春農。
烟村已遠猶回首，恐有鵷雛與伏龍。
曉出東城馬上作
作者：陸游
朝代：宋

曉出東城數幟紅，蒙茸狐貉擁衰翁。
郊墟歉歲蕭條後，風雪窮冬慘淡中。
耐辱己慚非士節，端憂未辦濟民窮。
誕欺成俗真當懼，誰挽天河一洗空。
曉出湖邊摘野蔬
作者：陸游
朝代：宋

浩歌振履出茅堂，翠蔓丹芽采擷忙。
且勝堆盤供苜蓿，未言滿斛進檳榔。
行迎風露衣巾爽，淨洗羶葷匕筯香。
著句誇張君勿笑，故人方厭太官羊。
曉出至湖桑埭
作者：陸游
朝代：宋

殘年孤寂不堪言，時喚平頭駕短轅。
老氣猶能作羆卧，壯懷誰復記鴻軒。
櫂歌縹渺城西路，烟樹參差埭北村。
堪笑怪奇消未盡，夜來還夢屬櫜鞬。
曉出遇獵徒有作
作者：陸游
朝代：宋

出門萬瓦粲晨霜，忽憶行軍起裹創。
賣劍買牛身已老，搴旗斬將夢猶狂。
奇才古有潛屠肆，豪氣今誰寓獵場。
狐兔草間何足問，合留長箭射天狼。
曉嘆
作者：陸游
朝代：宋

一鴉飛鳴窗已白，推枕欲起先嘆息。
翠華東巡五十年，赤縣神州滿戎狄。
主憂臣辱古所云，世間有粟吾得食。
少年論兵實狂妄，諫官劾奏當竄殛。
不爲孤囚死嶺海，君恩如天豈終極。
容身有禄愧滿顔，滅賊無期泪横臆。
未聞含桃薦宗廟，至今銅駞没荆棘。
幽并從古多烈士，悒悒可令長失職。
王師入秦駐一月，傳檄足定河南北。
安得揚鞭出散關，下令一變旌旗色。
曉坐
作者：陸游
朝代：宋

低枕孤衾夜氣存，披衣起坐黙忘言。
缾花力盡無風墮，爐火灰深到曉温。
空槖時時聞鼠齧，小窗一一送鴉翻。
悠然忽記幽居日，下榻先開水際門。
曉寒
作者：陸游
朝代：宋

悠悠殘夢伴殘更，萬木風號曉氣清。
雞唱欲闌聞井汲，月痕漸淺覺窗明。
突烟騰碧炊初動，衣焙堆紅火已生。
小閤翻書裘褐暖，早朝霜滑愧公卿。
曉寒
作者：陸游
朝代：宋

落月銜山口，濃霜倒菊叢。
青氈壓衾暖，軟火滿爐紅。
起晚書虧課，愁多酒策功。
杜陵如昔否，誰與問征鴻。
曉思
作者：陸游
朝代：宋

昏昏斷夢带餘酲，散髮披衣坐待明。
城角吹殘河漸隠，海氛消盡日初生。
老農自得當年樂，癡子方爭後世名。
莫怪閉門常懶出，即今車蓋爲誰傾。
曉思
作者：陸游
朝代：宋

暮年多感愴，孤夢久不成。
殘燈暗無焰，宿雨滴有聲。
食少夜常饑，展轉空腸鳴。
老鷄雖三號，山窗終未明。
默誦舊記書，更覺負平生。
披衣搔短髮，壯志浩縱橫。
曉晴肩輿至湖上
作者：陸游
朝代：宋

多稼如雲穫併空，牛闌樵擔畫圖中。
梧桐已逐晨霜盡，烏臼猶爭夕照紅。
脫網噞喁奔遠浦，避鷹撲握保深叢。
旗亭人語燈初上，一醉何妨野老同。
曉望海山
作者：陸游
朝代：宋

暮山青尚淺，曉山如黛染。
開窗望海山，天清霧方斂。
向来六月中，黑雲齊如截。
蒼龍下曵尾，卷雨灑炎熱。
造物信老手，忽作萬里秋。
刻削此孤峭，巉然消客愁。
豈無一布帆，寄我浩蕩意。
會當駕長風，清嘯遺世事。
曉枕
作者：陸游
朝代：宋

曉枕鶯聲带夢聽，忽看淡日滿窗櫺。
閑愁誰遣濃如酒，醉過殘春不解酲。
曉枕
作者：陸游
朝代：宋

殘漏鼕鼕急，明星磊磊高。
一從安枕卧，無復攬衣勞。
熨斗生晨火，熏籠覆緼袍。
一杯山藥酒，紅日滿亭皋。
曉發金牛
作者：陸游
朝代：宋

客枕何時穏，匆匆又束裝。
快晴生馬影，新暖坼花房。
沮水春流緑，嶓山曉色蒼。
阿瞞狼狽地，千古有遺傷。
曉興
作者：陸游
朝代：宋

亂蟬嘒新秋，老木立清曉。
我亦岸綸巾，寄傲萬物表。
大千藏粒粟，浩劫過飛鳥。
癡子居其間，利欲自纒繞。
可憐榮進意，未向盖棺了。
浮名更嚇鬼，白堊寫丹旐。
我於斯世事，看破自少小。
老矣更何求，歸哉憩林沼。
曉賦
作者：陸游
朝代：宋

八月江湖風露秋，時聞脫葉下梧楸。
離離斗柄西南指，爛爛天河今古流。
人語正讙過古埭，角聲三弄下譙樓。
百城已共豐年樂，一老猶懷卒歲憂。
曉賦
作者：陸游
朝代：宋

雞晨非一唱，鴉旦每三鳴。
萬物各有役，吾生何所營。
書編猶未掩，窗紙已微明。
稚子勇過我，琅琅誦易聲。
曉起折梅
作者：陸游
朝代：宋

織女斜河漏已殘，長庚配月夜將闌。
小橋幽徑無人見，折得梅花伴曉寒。
曉過萬里橋
作者：陸游
朝代：宋

曉出錦江邉，長橋柳带烟。
豪華行樂地，芳潤養花天。
擁路看欹帽，窺門笑墜鞭。
京華歸未得，聊此送流年。
曉雨二首·其一
作者：陸游
朝代：宋

平明小雨壓香塵，遶舍扶疏綠漸勻。
睡過花時慵著句，老来春事不關身。
曉雨二首·其二
作者：陸游
朝代：宋

東風吹雨送殘春，冉冉年光次第新。
君看枝頭如許綠，爭教桃李不成塵。
曉雨初霽
作者：陸游
朝代：宋

曉來一雨洗塵痕，濃綠陰陰可一園。
燕子聲中寂無事，獨穿苔徑出籬門。
曉雪二首·其一
作者：陸游
朝代：宋

繞湖誰琢玉爲屏，換却南堂萬疊青。
老子醉狂還自笑，持竿畫字滿中庭。
曉雪二首·其二
作者：陸游
朝代：宋

觀雪剡溪天下勝，題詩常恨不能奇。
未應便許凝之語，此興何曾有盡時。
曝書偶見舊稿有感
作者：陸游
朝代：宋

日滿晴軒理蠧魚，壯遊回首一欷歔。
凄凉王粲從軍作，零落相如諫獵書。
歌吹恍思登北固，弓刀誰記渡南沮。
虎頭本欠功名相，歸老林間計未疏。
曝舊畫
作者：陸游
朝代：宋

故篋開緘一愴情，斷縑殘幅尚知名。
翩翩戲鵲如相語，洶洶驚濤覺有聲。
柳暗正當烟未斂，花穠仍值雨初晴。
百年手澤存無幾，蟲蠹塵侵祇涕橫。
曠懷
作者：陸游
朝代：宋

曠懷何啻等沙鷗，外物相挻劇火牛。
若信本心無一事，始知平地起閑愁。
每逢達士惟長嘯，欲棄浮生尚小留。
今旦微霜好風日，短筇且領鏡湖秋。
曳杖
作者：陸游
朝代：宋

曳杖寄彷徉，徐行轉曲廊。
病知貪酒害，老悔愛花狂。
庭樹雲收影，簾旌雨浥香。
悠然有佳處，物我兩相忘。
曵策
作者：陸游
朝代：宋

慈竹蕭森拱廢臺，醉歸曵策一徘徊。
紛紛落日牛羊下，黯黯長空霰雪來。
三峽猿催清泪落，兩京梅傍戰塵開。
客懷已是凄凉甚，更聽城頭畫角哀。
書事
作者：陸游
朝代：宋

北征談笑取關河，盟府何人策戰多。
掃盡烟塵歸鐵馬，剪空荆棘出銅駝。
史臣歷紀平戎策，壯士遥傳入塞歌。
自笑書生無寸效，十年枉是枕琱戈。
書事
作者：陸游
朝代：宋

生長江湖狎釣船，跨鞍塞上亦前緣。
雲埋廢苑呼鷹處，雪暗荒郊射虎天。
醪酒芳醇偏易醉，胡羊肥美了無羶。
楊州雖有東歸日，閉置車中定悵然。
書事二首·其一
作者：陸游
朝代：宋

本來只道千鈞重，看破元無一羽輕。
日月光明天廣大，不妨嘯傲過平生。
書事二首·其二
作者：陸游
朝代：宋

燕雛學母飛初熟，梅子團枝亦半黄。
麈尾唾壺俱屏去，尚存餘習炷爐香。
書事四首·其一
作者：陸游
朝代：宋

聞道輿圖次第還，黄河依舊抱潼關。
會當小駐平戎帳，饒益南亭看華山。
書事四首·其三
作者：陸游
朝代：宋

鴨綠桑乾盡漢天，傳烽自合過祁連。
功名在子何殊我，惟恨無人快著鞭。
書事四首·其二
作者：陸游
朝代：宋

關中父老望王師，想見壺漿滿路時。
寂寞西溪衰草裏，斷碑猶有少陵詩。
書事四首·其四
作者：陸游
朝代：宋

九天清蹕響春雷，百萬貔貅扈駕回。
不獨雨師先灑道，汴流滾滾入淮來。
書事寄良長老
作者：陸游
朝代：宋

素屏烏几野人廬，山色蒼寒十月初。
雨足四郊耕欲遍，霜高萬木脫無餘。
一尊窗下澆愁酒，數卷床頭引睡書。
寄語住庵劉老宿，不應隨俗向人疏。
書况
作者：陸游
朝代：宋

垂白渭南叟，深居湖上村。
貧知蔬食美，閑覺布衣尊。
琴譜從僧借，茶經與客論。
探梅來直步，沽酒到偏門。
細織籠安鶴，頻求果飼猿。
舊書編未絕，猶足教諸孫。
書况
作者：陸游
朝代：宋

自從請老鏡湖濱，萬事不關林下人。
鴉去鴉歸還過日，花開花落又經春。
官微也過千重浪，身在依然一幅巾。
晨突有烟吾事了，濁醪不復惱比鄰。
書几試筆
作者：陸游
朝代：宋

鬢毛蕭颯齒牙疏，九十侵尋八十餘。
屋小苦寒猶省火，窗明新霽倍添書。
解梁已報偏師入，上谷方看大盜除。
藥笈箸囊幸無恙，蓮峰吾亦葺吾廬。
書劍
作者：陸游
朝代：宋

書劍當年遍兩川，歸來垂釣鏡湖邊。
老皆有死豈獨我，士固多貧寧怨天。
物外勝遊携鶴去，琴中絕譜就僧傳。
莫言白首詩才盡，讀罷猶能意爽然。
書南堂壁二首·其一
作者：陸游
朝代：宋

偶筑湖邊舍，侵尋四十春。
山丘未埋骨，詩酒尚關身。
樵路霜侵屨，漁舟雨墊巾。
忝蒙鄉黨敬，六聖有遺民。
書南堂壁二首·其一
作者：陸游
朝代：宋

數間破屋住荒郊，暑雨時須自補茅。
多病篇章無傑思，長閑樵牧有新交。
荒唐但向先師愧，骯髒寧辭薄俗嘲。
偶有會心成獨笑，一林春筍放烟梢。
書南堂壁二首·其二
作者：陸游
朝代：宋

心溷元知面合團，愚公骨相却酸寒。
雲山萬疊猶嫌淺，茆屋三間已覺寬。
菜長何妨供小摘，花開聊得助幽歡。
今朝忽有西村興，著起芒鞋不作難。
書南堂壁二首·其二
作者：陸游
朝代：宋

荒寒淺村步，隱翳小茅茨。
偶逐漁樵住，都忘歲月移。
閑惟接僧話，老始愛陶詩。
耆齒猶須幾，羸然敢自期。
書喜
作者：陸游
朝代：宋

堪笑龜堂老更頑，天教白髮看青山。
家居禹廟蘭亭路，詩在林逋魏野間。
略計未嘗三日醒，細推猶得半生閑。
今年况展南湖面，朝借樵風暮可還。
書喜
作者：陸游
朝代：宋

欹斜古屋枕江干，恩賜殘骸許挂冠。
杵臼有聲聊足食，羊牛識路自歸闌。
不求客恕陶潜醉，肯受人憐范叔寒。
兒輩漸還家暖熱，預知燈火話團欒。
書喜
作者：陸游
朝代：宋

莫謂家貧厭舊醅，一尊聊對桂花開。
天菑已過無蝗孽，海舶初通有藥材。
剩借凉風吹醉頰，况逢急雨洗浮埃。
入秋腰脚增强健，山麓從今日日來。
書喜
作者：陸游
朝代：宋

雨足郊原正得晴，地綿萬里盡春耕。
陰陰阡陌桑麻暗，軋軋房櫳機杼鳴。
亭鼓不聞知盜息，社錢易斂慶秋成。
天公不負書生眼，留向人間看太平。
書喜三首·其一
作者：陸游
朝代：宋

水際柴荆鍵不開，野人相覓漫敲推。
寒鴉陣黑疑雲過，老木聲酣認雨來。
酒價日低常得醉，官租時辦不勞催。
平生未省如今樂，却笑傍觀誤見哀。
書喜三首·其三
作者：陸游
朝代：宋

滿川秋穫重赬肩，拾穗兒童擁道邊。
夜夜江村無吠犬，家家市步有新船。
奪攘不復憂山越，安樂渾疑是地仙。
惟有衰翁最知達，避胡猶記建炎年。
書喜三首·其二
作者：陸游
朝代：宋

今年端的是豐穰，十里家家喜欲狂。
俗美農夫知讓畔，化行蠶婦不爭桑。
酒坊飲客朝成市，佛廟村伶夜作場。
身是閑人新病愈，剩移霜菊待重陽。
書喜二首·其一
作者：陸游
朝代：宋

乞得身歸鏡水濱，此生真作葛天民。
眼明身健何妨老，飯白茶甘不覺貧。
甕酒又篘三斗熟，園花時報一枝新。
挂冠更作黄冠計，多事常嫌賀季真。
書喜二首·其一
作者：陸游
朝代：宋

寵辱元知不足驚，退居兀兀餞餘生。
冰魚可釣羹材足，霜稻方登糴價平。
鄰媼已安諸子養，園丁初葺數椽成。
鄰閭喜事吾曹共，一醉寧辭洗破觥。
書喜二首·其二
作者：陸游
朝代：宋

十月東吳草未枯，村村耕牧可成圖。
歲收儉薄雖中熟，民得蠲除已小蘇。
家塾競延師教子，里門罕見吏徵租。
老昏不記唐年事，試問元和有此無。
書喜二首·其二
作者：陸游
朝代：宋

已向烟霞著脚深，世間萬事不關心。
舊携鴉觜供鉏藥，新典魚須用買琴。
井上引藤初滿架，池南移竹漸成陰。
話行不必須今日，五百年間有賞音。
書嘆
作者：陸游
朝代：宋

三代藏寶器，世守參河圖。
埋湮則已矣，可使列市區。
文章有廢興，盖與治亂符。
慶歴嘉祐間，和氣扇大鑪。
数公實主盟，渾灝配典謨。
開闢始歐王，菑畬逮曾蘓。
大駕初渡江，中原皆荒蕪。
吾猶及故老，清夜陪坐隅。
論文有脉絡，千古著不誣。
俯仰四十年，緑髮霜蓬枯。
孤生尊所聞，秉節不敢渝。
久幽士固有，速售理則無。
世方亂珉玉，吾其老江湖。
書嘆
作者：陸游
朝代：宋

世態秦欺楚，交情越視秦。
寧教待羝乳，不耐望車塵。
書積高圍坐，花繁亂插巾。
那須散人號，已是葛天民。
書嘆
作者：陸游
朝代：宋

人生如春蠶，作繭自纏褁。
一朝眉羽成，鑽破亦在我。
少年不自珍，妄念然烈火。
眼亂舞腰輕，心醉笑齒瑳。
餘齡幸早悟，世味無一可。
但憶喚山僧，煎茶陳餅果。
書嘆
作者：陸游
朝代：宋

只道才高始不容，無才也墮駭機中。
市朝回首已陳迹，日月催人成老翁。
仗馬自貪三品料，雲鵬方駕九天風。
今朝有喜君知否，揀得烟汀下釣筒。
書嘆
作者：陸游
朝代：宋

塵甑炊畬粟，羸僮策蹇驢。
自從行卷日，直至挂冠餘。
揣分元知止，求官實抱虛。
園蔬幸無恙，父子日携鋤。
書嘆
作者：陸游
朝代：宋

多病文園苦滯留，時時浩嘆攬貂裘。
縱無夜雨何曾寐，不爲秋風也自愁。
今歲頓驚絲鬢改，此生難繼錦江遊。
欲談舊事無人共，日落鴉歸又倚樓。
書嘆
作者：陸游
朝代：宋

夜深青燈耿窗扉，老翁稚子窮相依。
韲鹽不給脫粟飯，布褐僅有懸鶉衣。
偶然得肉思共飽，吾兒苦讓不忍違。
兒饑讀書到雞唱，意雖甚壯氣力微。
可憐落筆漸健快，其奈瘦面無光輝。
布衣儒生例骨立，紈袴市兒皆瓠肥。
勿言學古徒自困，吾曹捨此將安歸。
作詩自寛亦慰汝，吟罷撫几頻歔欷。
書嘆
作者：陸游
朝代：宋

少年志欲掃胡塵，至老寜知不少伸。
覽鏡已悲身潦倒，横戈空覺膽輪囷。
生無鮑叔能知已，死有要離與卜鄰。
西望不須揩病眼，長安冠劍幾番新。
書嘆
作者：陸游
朝代：宋

早得虚名翰墨林，謝歸忽已歲時侵。
春郊射雉朝盤馬，秋院焚香夜弄琴。
病酒閉門常兀兀，哦詩袖手久愔愔。
浮沉不是忘經世，後有仁人識此心。
書嘆
作者：陸游
朝代：宋

曆盡危塗井與參，鬢毛飽受雪霜侵。
平生不可俗子眼，後世誰知吾輩心。
河洛方行胡正朔，山林虛度醉光陰。
浩歌未闋先投枕，衰病常憂感慨深。
書嘆
作者：陸游
朝代：宋

濩落非時用，棲遲送此生。
只知求醉死，何憚得狂名。
伏櫪天涯老，吞舟海澨横。
眼前交舊盡，有泪對誰傾。
書嘆
作者：陸游
朝代：宋

無能自號癡頑老，尚健人驚矍鑠翁。
未向松根藏病骨，尚尋花底醉春風。
翩翩孤影如歸鶴，冉冉流年付斷蓬。
曾謁高皇識隆準，傷心無復一人同。
書嘆
作者：陸游
朝代：宋

高廟衣冠月出遊，中原父老泪交流。
諸公誰効回天力，散吏空懷恤緯憂。
雨細漁庵晨舉網，月明耕隴夜驅牛。
神州克復知何日，北望飛蓬萬里秋。
書嘆
作者：陸游
朝代：宋

髧髦承學紹興前，歷看人間七十年。
撲滿終歸棄道側，鴟夷猶得載車邊。
釣船夜泛吳江月，醉眼秋看楚澤天。
造物未容書鬼錄，殘春又藉落花眠。
書嘆
作者：陸游
朝代：宋

齊民困衣食，如疲馬思秣。
我欲達其情，疏遠畏强聒。
有司或苛取，兼并亦豪奪。
正如橫江網，一舉孰能脫。
政本在養民，此論豈迂闊。
我今雖退休，嘗綴廷議末。
明恩殊未報，敢自同衣褐。
吾君不可負，願治甚饑渴。
書嘆二首·其一
作者：陸游
朝代：宋

世事紛紜汝所知，欣然領略尚何疑。
窮居自是長年術，魔境常爲定力資。
人但與遊無德怨，酒皆可醉略醇醨。
蘭亭賓主今何在，修竹依然似曩時。
書嘆二首·其一
作者：陸游
朝代：宋

遺蝗出境樂秋成，多稼登場喜雨晴。
暗笑衰翁不解事，猶懷萬里玉關情。
書嘆二首·其二
作者：陸游
朝代：宋

尺椽不改結茅初，薄粥猶艱卒歲儲。
猧子解迎門外客，狸奴知護案間書。
深林閑數新添筍，小沼時觀舊放魚。
自笑從來徒步慣，歸休枉道是懸車。
書嘆二首·其二
作者：陸游
朝代：宋

雨夜孤舟宿鏡湖，秋聲蕭瑟滿菰蒲。
書生有泪無揮處，尋見祥符九域圖。
書壁二首·其一
作者：陸游
朝代：宋

稻草高茨屋，繩樞窄作門。
漁樵皆結友，鄰曲自通婚。
留客秋茶苦，醺人社酒渾。
餘年尚有嘆，一飯亦君恩。
書壁二首·其二
作者：陸游
朝代：宋

故里還初服，明恩念老農。
方蒙鏡湖賜，又忝渭川封。
炊粟猶支日，藏蔬可御冬。
霜天病益減，高枕聽鄰鐘。
書夢
作者：陸游
朝代：宋

我夢舉有司，鷄唱起裹飯。
又夢趁早朝，漏舍坐待旦。
既寤兩無有，撫枕徒浩嘆。
今雖去爲農，飯牛亦夜半。
何曾得放慵，美睡到日旰。
一笑俱置之，浮生固多難。
書宛陵集後
作者：陸游
朝代：宋

突過元和作，巍然獨主盟。
諸家義皆墮，此老話方行。
趙璧連城價，隋珠照乘明。
粗能窺梗概，亦足慰平生。
書室
作者：陸游
朝代：宋

客来莫笑席塵凝，静處工夫却少增。
黑蟻常繙魯壁簡，瘦蛟時落越溪藤。
尚能豪健如霜鶻，未遽衰殘學凍蠅。
更喜論文有兒子，夜窗相對短檠燈。
書室名可齋或問其義作此告之
作者：陸游
朝代：宋

得福常廉禍自輕，坦然無愧亦無驚。
平生秘訣今相付，只向君心可處行。
書室明暖終日婆娑其間倦則扶杖至小園戲作長句二首·其一
作者：陸游
朝代：宋

放翁老手竟超然，俗子何由與作緣。
百榼舊曾誇席地，一窗今復幻壺天。
夢回橙在屏風曲，雨霽梅迎拄杖前。
吾愛吾廬得安卧，笑人思潁憶平泉。
書室明暖終日婆娑其間倦則扶杖至小園戲作長句二首·其二
作者：陸游
朝代：宋

美睡宜人勝按摩，江南十月氣猶和。
重簾不捲留香久，古硯微凹聚墨多。
月上忽看梅影出，風高時送雁聲過。
一杯太淡君休笑，牛背吾方扣角歌。
書室獨夜
作者：陸游
朝代：宋

忽忽新春過，愔愔一室幽。
銅燈立雁趾，石鼎揭龍頭。
老愧人扶拜，貧無食足謀。
退居消日月，太半付莊周。
書室獨處欣然有詠
作者：陸游
朝代：宋

鑿空學道本無師，歇盡狂心頗自奇。
閑坐始知冬日永，高談未覺耄年衰。
治棺準備膏肓日，釀酒枝梧雨雪時。
常笑祖龍癡到底，一生辛苦覓安期。
書室雜興四首·其一
作者：陸游
朝代：宋

秋水淺出灘，秋葉落成陣。
方喜風露清，已嘆霜霰近。
衰疾雖向平，不死亦堇堇。
燈青地爐冷，吾學其少進。
書室雜興四首·其三
作者：陸游
朝代：宋

老眼觀細書，紛然黑花墜。
不如袖手坐，嘿誦舊所記。
但恨志弗强，編簡頗失次。
後身作書生，努力究此事。
書室雜興四首·其二
作者：陸游
朝代：宋

衣多藏之笥，食餘積之囷。
我享既有限，富亦豈勝貧。
布褐本自溫，筍蕨固已珍。
君看梁伯鸞，寄食終其身。
書室雜興四首·其四
作者：陸游
朝代：宋

學書五十年，其進不及寸。
未能踐繩墨，况敢說豪健。
雖然亦有用，尚足博粗飯。
開學教牛經，坐市寫馿券。
書寓舍壁二首·其一
作者：陸游
朝代：宋

天與癡頑不解愁，未埋病骨且閑逰。
山於拄杖横時看，路到芒鞵破處休。
初擬焼丹住南嶽，却因學劍客西州。
秋風巾褐添蕭爽，又作臨卭十日留。
書寓舍壁二首·其二
作者：陸游
朝代：宋

落佩頹冠慣放慵，經旬寓館古臨卭。
西偏取路横穿竹，北向開門倒看松。
醉後蹇驢歸薄暮，閑來支枕睡高舂。
鵠鳴山谷曾逰處，剩欲扶犂學老農。
書屋壁二首·其一
作者：陸游
朝代：宋

築室鏡湖濱，于今四十春。
放生魚自樂，施食鳥常馴。
土潤觀鋤藥，燈清論養真。
桃源處處有，不獨武陵人。
書屋壁二首·其二
作者：陸游
朝代：宋

鳥道經行穩，巢居卧起寬。
鹿衣裁短褐，龜屋製危冠。
舊慕嵇中散，今師靖長官。
蛟龍雲雨上，未必勝泥蟠。
書巢五詠·折墨
作者：陸游
朝代：宋

鸞膠擣松烟，成此金石姿。
雖以剛故折，挺特終不移。
微功在簡冊，敢惜身蹈危。
雖非破硯文，永世亦有辭。
書巢五詠·故紙
作者：陸游
朝代：宋

時來偶見收，過時自當退。
豈惟裁紙尾，亦或用牘背。
人情有貴賤，志士感興廢。
庫中九萬張，視我猶前輩。
書巢五詠·砑蠡
作者：陸游
朝代：宋

古者貝爲貨，庶物賴以通。
後世貴銅臭，退處書几中。
楮生借光輝，文字傳亡窮。
言利古所羞，孰謂汝不逢。
書巢五詠·硯滴
作者：陸游
朝代：宋

銅之在人間，細大各有境。
散爲五銖貨，聚作九牧鼎。
天祿與辟邪，乃復參泓穎。
致用孰相須，寒泉出金井。
書巢五詠·空酒壺
作者：陸游
朝代：宋

銅壺受五升，中貯太古醇。
相從亦已久，一朝委流塵。
我豈少恩哉，白頭乃如新。
誰知矮道士，亦作斥仙人。
書巢冬夜待旦
作者：陸游
朝代：宋

掃葉擁堦寒犬行，編茆護柵老雞鳴。
風霜漸逼歲時晚，形影相依燈火明。
史策千年愧豪傑，關河萬里愴功名。
固應死抱無窮恨，老病何由更請纓。
書幸
作者：陸游
朝代：宋

土盎常餘菜，山庖不絕烟。
罷醫翻少疾，無術自長年。
小舫烟波宅，閑身陸地仙。
東窗最佳處，日對坐忘編。
書幸
作者：陸游
朝代：宋

才薄無能役，窮途不意全。
得書娛晚暮，遇藥起沉綿。
漂母能分食，偷兒肯恕氈。
不知從此去，更度幾流年。
書幸
作者：陸游
朝代：宋

破屋頹垣鬼笑窮，暗中調護頼天公。
頻年得疾身猶健，百種無營飯不空。
書幸
作者：陸游
朝代：宋

謀身從昔本迂疏，豈料餘年却晏如。
盤箸無時闕鮭菜，道途隨事有舟車。
故衣已敝月三浣，短髮雖殘日一梳。
里巷浮沉亦何憾，見賢猶及渡江初。
書幸二首·其一
作者：陸游
朝代：宋

富貴不可爲，禍機發須臾。
貧賤不可爲，饑寒死路衢。
我亦貧賤者，死期幸少紓。
春雨兩耕犢，西疇破烟蕪。
秋風一釣舟，南浦宿菰蒲。
辛勤異退之，亦復有屋廬。
堂北鑿明窗，可以陳琴書。
文章不傳世，自適亦有餘。
書幸二首·其二
作者：陸游
朝代：宋

我身匪兕虎，豈是曠野物。
生非洪水時，胡爲在巢窟。
向來三入朝，薄命不黔突。
未嘗識許史，况敢交平勃。
滄波渺黏天，遠逐輕鷗沒。
今年君恩厚，幸許賜骸骨。
既逃申公鉗，又異卞和刖。
放懷歌嗚嗚，寧暇書咄咄。
書志
作者：陸游
朝代：宋

平生不喜作鵬摶，常伴寒螿語夜闌。
一碗淖糜支日過，數椽破屋著身寬。
衰殘雖已嘆垂白，憂患未容侵渥丹。
後五百年吾話在，笑君虛坐幾蒲團。
書志
作者：陸游
朝代：宋

往年出都門，誓墓志已决。
况今蒲柳姿，俛仰及大耋。
妻孥厭寒餓，鄰里笑迂拙。
悲歌行拾穗，幽憤卧齧雪。
千歲埋松根，陰風蕩空穴。
肝心獨不化，凝結變金鐵。
鑄爲上方劍，釁以佞臣血。
匣藏武庫中，出參髦頭列。
三尺粲星辰，萬里靜妖孽。
君看此神奇，醜虜何足滅。
書志
作者：陸游
朝代：宋

著書汗馬牛，不如守道力。
賣文取卿相，詎是儒者職。
孔光豈不學，千載汙簡冊。
通塞本細事，于我奚失得。
袁安卧空廬，亦度風雪夕。
如何慕溫飽，撓節不自惜。
我突無炊烟，或至日中昃。
小兒抱遺經，衣短兩脛赤。
吟誦何琅琅，聲如出金石。
掩卷語乃翁，聖有陳蔡厄。
書志
作者：陸游
朝代：宋

蓬矢桑弧射四方，豈知垂老卧江鄉。
讀書雖復具隻眼，貯酒其如無別腸。
疋馬揚鞭遊鄠杜，扁舟捩柁上瀟湘。
自悲此志俱難豁，且復狂歌破夜長。
書志
作者：陸游
朝代：宋

飲水蕭然卧曲肱，桑村麥野醉騰騰。
老身長子知無憾，泛宅浮家苦未能。
南畝服勞勝乞食，腐儒垂死恥依僧。
柴荆常閉斜陽裏，剝啄雖聞亦懶譍。
書志示子聿
作者：陸游
朝代：宋

誤上蓬山亦已叨，所悲故里隔胥濤。
還家未失屠羊業，報國元無汗馬勞。
載筆敢言宗史漢，閉門猶得讀莊騷。
小兒願與翁偕隱，正恐聲名未易逃。
書悔
作者：陸游
朝代：宋

衣食須耕稼，無端浪出遊。
客途南北雁，世事雨晴鳩。
蓬轉何時已，灰寒善自謀。
江湖千萬里，何處欠漁舟。
書悲二首·其一
作者：陸游
朝代：宋

今日我復悲，堅臥脚踏壁。
古来共一死，何至爾寂寂。
秋風兩京道，上有胡馬跡。
和戎壯士廢，憂國清泪滴。
關河入指顧，忠義勇推激。
常恐埋山丘，不得委鋒鏑。
立功老無期，建議賤非職。
賴有墨成池，淋漓豁胸臆。
書悲二首·其二
作者：陸游
朝代：宋

丈夫孰能窮，吐氣成虹霓。
釀酒東海乾，累麴南山齊。
平生搴旗手，頭白歸扶犁。
誰知蓬窗夢，中有鐵馬嘶。
何當受詔出，函谷封丸泥。
築城天山北，開府蕭關西。
萬里掃塵烟，三邊無鼓鼙。
此意恐不遂，月明號荒雞。
書意
作者：陸游
朝代：宋

一鳴輒斥不鳴烹，禍福元知未易評。
湖海凄涼身跌宕，杯觴豪舉筆縱横。
敢希二頃成高臥，但願諸公致太平。
波暖龍舟泝清汴，道邊扶杖眼猶明。
書意
作者：陸游
朝代：宋

屋漏徙我床，窗破補其罅。
衣穿傲狐貉，食淡忘膾炙。
人生老可哀，百事就衰謝。
我喜在得歸，味美如啖蔗。
雖云茅茨陋，豈不賢傳舍。
兒能牧鷄豚，身自種桑柘。
市壚酒易賒，鄰廄馿可借。
睡任門生嘲，醉無官長駡。
見書眼先閉，惰懶亦自赦。
却後五百年，林間作佳話。
書意
作者：陸游
朝代：宋

巢山遠下溼，止酒謝中乾。
粗得養生妙，孰能非意干。
挂冠身始貴，屏藥疾方安。
自笑猶多事，時時把釣竿。
書意
作者：陸游
朝代：宋

帝命煌煌敕百神，方傾天漢洗胡塵。
但須荆州一好漢，安用商山四老人。
竹帛恐貽千古笑，江湖未愧百年身。
此心欲與何人說，病足呻吟又過春。
書意
作者：陸游
朝代：宋

疏慵久矣卧郊扉，暫出人間輒免歸。
梵志放花常恨晚，士師分鹿又成非。
平生舊學寧當負，同志良箴亦重違。
說與吾兒勤念此，負禾勿恨露沾衣。
書意
作者：陸游
朝代：宋

萬事馬牛風，蕭然破屋中。
忍貧增力量，耐辱見神通。
道進天魔散，心安客疾空。
微言施魚鳥，一一脫池籠。
書意
作者：陸游
朝代：宋

頷霜久矣不勝耘，殘髮今年白十分。
憂國雖忘嫠婦緯，愛君敢進野人芹。
床頭酒滴空階雨，爐面香橫出岫雲。
已向人間齊物我，不教驚起白鷗群。
書意
作者：陸游
朝代：宋

養得山林氣粗全，此懷無處不超然。
日長琴弈茆簷下，歲晚江湖箬帽前。
天上本令星主酒，俗間妄謂世無仙。
今年茶比常年早，笑試西峰一掬泉。
書意三首·其一
作者：陸游
朝代：宋

整書拂几當閑嬉，時取曾孫竹馬騎。
故故小勞君會否，戶樞流水即吾師。
書意三首·其一
作者：陸游
朝代：宋

策蹇若華駟，啜漓如上尊。
人皆可堯舜，身自有乾坤。
逢客亦共語，無人還閉門。
千年道術裂，誰復見全渾。
書意三首·其一
作者：陸游
朝代：宋

飲酒以散愁，服藥以去病。
區區賴外物，豈足語性命。
清晨坐堂上，萬事一袖手。
愁病初無根，孰謂藥與酒。
掀髯笑嵇阮，舉袂謝和緩。
氣住則神住，時至骨自換。
書意三首·其三
作者：陸游
朝代：宋

唐堯授人時，妙用均造化。
我讀七月詩，周室亦其亞。
彼用治四海，我斂之一身。
至理之所在，太山等微塵。
鍊氣以成真，豈復有它術。
譬如尊六經，百氏當盡黜。
書意三首·其三
作者：陸游
朝代：宋

委順天知我，經營鬼笑人。
定知窮至死，敢恨病經旬。
愛酒陶元亮，還鄉賀季真。
扁舟吾事畢，遺世亦遺身。
書意三首·其三
作者：陸游
朝代：宋

籬角緋桃落漸稀，晚風吹去點苔磯。
揮金豈必如疏傅，二畝春秧也是歸。
書意三首·其二
作者：陸游
朝代：宋

人生祇要常無事，忿欲紛紛喜見侵。
贈子秘傳安樂法，秋毫莫遣動吾心。
書意三首·其二
作者：陸游
朝代：宋

解牛悟養生，牧羊知治民。
通一萬事畢，我每思古人。
小園財三畝，手自藝嘉木。
先當培其根，又戒無欲速。
老松卧澗底，千歲陵冰霜。
我豈樗櫟哉，但取無伐傷。
書意三首·其二
作者：陸游
朝代：宋

養生慕黄老，爲治法唐虞。
耆壽緣憂懼，危亡坐燕娛。
大川宜利涉，蔓草戒難圖。
退士惟身慮，銘膺豈敢無。
書意二首·其一
作者：陸游
朝代：宋

我本三生世外人，幻軀其實强冠巾。
稍能閉戶學種菜，時亦長歌行負薪。
一醉却非身外事，百年終是冢中塵。
君知夢境無根底，莫信人言想與因。
書意二首·其一
作者：陸游
朝代：宋

秋江菰菜喜新嘗，鹽酪親調匕箸香。
但有長腰吳下米，豈須細肋大官羊。
青衫昔悔塵中老，白髮今宜靜處藏。
一事尚須深自咎，街頭兒女識韓康。
書意二首·其二
作者：陸游
朝代：宋

物我年來已兩忘，蕭然湖曲一茆堂。
身閑自與俗子遠，睡美不知秋夜長。
餘祿正應齏甕在，宿酲時卧酒壚傍。
老人肘後長生藥，檢盡千金無此方。
書意二首·其二
作者：陸游
朝代：宋

病眼猶堪閱世人，難將雪鬢著烏巾。
囊中錢盡罷沽酒，澗底雨寒愁束薪。
老子那辭徙牛屋，癡人自喜拜車塵。
窮通要是兒嬉事，懶就山僧講宿因。
書意示子孫
作者：陸游
朝代：宋

我閲人間久，深知理惡盈。
孳孳訓來裔，堇堇作儒生。
仕勿卑曹掾，書纔記姓名。
茆茨不啻足，此外盡浮榮。
書感
作者：陸游
朝代：宋

一是端能服萬人，施行自足掃胡塵。
南州不可無高士，東國何妨有逐臣。
書感
作者：陸游
朝代：宋

丈夫本願脫世鞿，丹成晝日凌空飛。
纓冠佩玉朝紫微，白銀宫闕瞻巍巍。
不然萬里將天威，提兵直解邊城圍。
苜蓿滿川天馬肥，掩取不遣一騎歸。
苦心文章亦未非，與此二事同一機。
寥寥千載見亦稀，莊屈己死吾疇依。
哀哉窮子百家衣，豈識萬斛傾珠璣。
欲洗薄蝕還光輝，熟睨無力空歔欷。
書感
作者：陸游
朝代：宋

伐性戕生豈一端，暮年贏得是衰殘。
齒牙零落畏大胾，毛髮蕭疏便小冠。
惜日每驚新曆換，怯寒尚覺弊廬寬。
華山阻絕岷山遠，安得冥鴻借羽翰。
書感
作者：陸游
朝代：宋

俗學方譁世，遺經寖已微。
斯文未云喪，吾道豈其非。
拔本寧餘力，迷途幸識歸。
新凉起衰疾，燈火耿郊扉。
書感
作者：陸游
朝代：宋

半世狂疏踐駭機，暮年持此欲安居。
曾憑香火消前業，已築茆茨訟昨非。
薄俗慣看翻覆手，憂心空復倒顛衣。
烟蓑雪笠家風在，送老湖邊一釣磯。
書感
作者：陸游
朝代：宋

壯歲功名妄自期，晚途流落鬢成絲。
臨風畫角曉三弄，釀雪野雲寒四垂。
金鎖甲思酣戰地，皂貂裘記遠遊時。
此心炯炯空添泪，青史它年未必知。
書感
作者：陸游
朝代：宋

夢裏逢無咎，天涯哭季長。
吾生亦有幾，且復釣滄浪。
書感
作者：陸游
朝代：宋

奪璧元知價不讎，屠龍誰信本無求。
哦詩聲裏歲時速，憂國泪邊天地秋。
已欠謝安俱泛海，况無王粲與登樓。
此身著處憑君記，萬里烟波沒白鷗。
書感
作者：陸游
朝代：宋

常記當年賦子虛，公卿交口薦相如。
豈知鶴髮殘年叟，猶讀蠅頭細字書。
出處幸逃千載笑，功名從負此心初。
荒園落葉紛如積，日暮歸來自荷鋤。
書感
作者：陸游
朝代：宋

我欲哭窮途，所懼世俗驚。
出門復入門，掩泪且吞聲。
唐虞邈難繼，周孔不復生。
承學百世下，我輩責豈輕。
楊墨斥已殫，釋老猶縱橫。
拔本塞其源，力盡志未平。
吾道如皦日，薄食終必明。
一木雖獨立，可支大厦傾。
夷風方變夏，孰能作長城。
卓哉易簀公，垂死猶力行。
書感
作者：陸游
朝代：宋

投老羈孤久，臨觴感慨頻。
關河疏舊友，風雨敗新春。
事固少如意，天終能勝人。
所悲頭上髮，不與柳條新。
書感
作者：陸游
朝代：宋

楚些難招去幹魂，正令舌在向誰論。
中分白日歸欹枕，全付青春與杜門。
凜凜咥人愁履虎，區區染指畏嘗黿。
殘年誓報嗟何有，虛負明時養老恩。
書感
作者：陸游
朝代：宋

溪路人家尚闔扉，彊扶衰憊著征衣。
百年朝露古所嘆，一櫂秋風吾欲歸。
楚客長號沽白璧，漢宫太息遣明妃。
鑠金銷骨從来事，老矣何心踐駭機。
書感
作者：陸游
朝代：宋

疋馬曾爲塞上遊，東歸幾見剡川秋。
故城廢市古今嘆，斷角殘鐘朝暮愁。
尺寸無功真碌碌，耄期未死轉悠悠。
阿奴尚喜强人意，三日於菟氣食牛。
書感
作者：陸游
朝代：宋

老荷寬恩許退耕，絲毫無報亦何情。
民貧樂歲尚艱食，道喪異端方肆行。
黨禍本從名輩出，弊端常向盛時生。
古人骨冷青松下，誰起英魂與細評。
書感
作者：陸游
朝代：宋

衰顔非復昔年朱，幾過黄公舊酒壚。
成敗只堪三太息，是非終付一胡盧。
連天烟草迷歸夢，動地風波歷畏途。
辛苦一生成底事，躬耕猶得補東隅。
書感
作者：陸游
朝代：宋

襁負客淮潁，髧髦逢亂離。
中原遂乖隔，北望每傷悲。
泛渭題新賦，遊嵩續舊詩。
死生雖異世，此意未應移。
書感
作者：陸游
朝代：宋

頭顱已可知，牙齒今復落。
十步或再休，啜粥不及勺。
身依一蒲團，壁挂兩芒屩。
對客輒坐睡，有問莫能酢。
念昔少壯時，心慕宦遊樂。
初登平津館，晚入征西幕。
雨暗駱谷烽，霜清散關柝。
登高望中原，氣已吞雍雒。
寧知事大謬，憔悴理征橐。
單車去梁益，健席下沔鄂。
還朝見故人，大馬黄金絡。
後來固多士，鵷鷺照臺閣。
婆娑郎吏間，祇自取嘲噱。
歷思從來事，無鐵可打錯。
幸得還故園，快若解束縛。
閭里通有無，情厚不爲薄。
泥行事春耕，日曝畢秋穫。
隔牆喚鄰翁，濁酒聊共酌。
書感
作者：陸游
朝代：宋

鴨子陂頭看水生，蜂兒園裏按歌聲。
天公用意誰能測，未許吾曹醉太平。
書感三首·其一
作者：陸游
朝代：宋

人生百憂坐一官，况與群飛接羽翰。
兩具吳牛給耕足，三間茅屋著身寬。
焄蒿凄愴會不免，簡儉寂默差可安。
康莊坦坦不整駕，可憐平地生濤瀾。
書感三首·其三
作者：陸游
朝代：宋

茅簷住穩勝華屋，芋糝味甘如大烹。
靜觀萬事付一默，掃空白髮非黄精。
丈人祠西鶴傳信，小姑山前鼉報更。
興闌却揮短棹去，曉渡清伊聽玉笙。
書感三首·其二
作者：陸游
朝代：宋

舞非得譜拍拍錯，行未知津步步危。
劫石消磨會當盡，太行突兀乃可移。
清晨瓦釜煮藜粥，遥夜地爐燒豆萁。
此中正自有佳處，區區外慕寧非癡。
書感二首·其一
作者：陸游
朝代：宋

翟公冷落客散去，蕭尹譴死人所憐。
輸與桐君山下叟，一生散髮醉江天。
書感二首·其二
作者：陸游
朝代：宋

驅山不障東逝波，一尊莫惜醉顔酡。
斜風細雨苕溪路，我是後身張志和。
書憂
作者：陸游
朝代：宋

時人應怪我何求，白盡從來未白頭。
磅礴崑崙三萬里，不知何地可薶憂。
書憤
作者：陸游
朝代：宋

山河自古有乖分，京洛腥膻實未聞。
劇盜曾從宗父命，遺民猶望岳家軍。
上天悔禍終平虜，公道何人肯散群。
白首自知疏報國，尚憑精意祝爐熏。
書憤
作者：陸游
朝代：宋

早歲那知世事艱，中原北望氣如山。
樓船夜雪瓜洲渡，鐵馬秋風大散關。
塞上長城空自許，鏡中衰鬢已先斑。
出師一表真名世，千載誰堪伯仲間。
書憤
作者：陸游
朝代：宋

清汴逶迤貫舊京，宫牆春草幾番生。
剖心莫寫孤臣憤，抉眼終看此虜平。
天地固將容小醜，冦戎自慣瀆齊盟。
蓬窗老抱横行略，未敢隨人說弭兵。
書憤二首·其一
作者：陸游
朝代：宋

白髮蕭蕭卧澤中，祇憑天地鑒孤忠。
阨窮蘇武餐氈久，憂憤張巡嚼齒空。
細雨春蕪上林苑，頹垣夜月洛陽宮。
壯心未與年俱老，死去猶能作鬼雄。
書憤二首·其二
作者：陸游
朝代：宋

鏡裏流年兩鬢殘，寸心自許尚如丹。
衰遲罷試戎衣窄，悲憤猶爭寶劍寒。
遠戍十年臨的博，壯圖萬里戰皋蘭。
關河自古無窮事，誰料如今袖手看。
書懶
作者：陸游
朝代：宋

我性本迂疏，養生又無術。
憂患自外至，疾病由中出。
屏居絕造請，冀補東隅失。
今觀世間事，如僧視沐櫛。
閑身嶺上雲，睡味蜂房蜜。
惟思茅簷下，一席卧朝日。
書懶
作者：陸游
朝代：宋

此身不覺老侵尋，殘髮蕭蕭雪滿簪。
那有新詩書觸目，亦無閑話問安心。
塞垣西戍茫如夢，省戶東歸病至今。
一懶便知生世了，午窗酣枕敵千金。
書懷
作者：陸游
朝代：宋

功名富貴兩茫茫，惟有躬耕策最長。
吏牘沈迷妨養疾，囊衣結束待還鄉。
洲中未種千頭橘，宅畔先栽百本桑。
書寄子公吾自懶，故人不是總相忘。
書懷
作者：陸游
朝代：宋

愁向東華蹋軟紅，暫歸舊隱樂無窮。
石池洗藥涓涓水，漁艇投竿嫋嫋風。
盡日醉醒菱唱裏，鄰家來往竹陰中。
何須列戟長安第，四面雲山擁此翁。
書懷
作者：陸游
朝代：宋

武擔山上望京都，誰記黄公舊酒壚。
宿負本宜輸左校，寛恩猶聽補東隅。
一官漫浪行将老，萬卷縱横只自愚。
甫里松陵在何許，古人投劾爲蓴鱸。
書懷
作者：陸游
朝代：宋

漫道年來未極衰，窮途憔悴實難支。
半分臂減休文瘦，七尺軀存曼倩饑。
尚憶青衫陪眾雋，寧期白首負明時。
悠然萬里烟波興，除却沙鷗總不知。
書懷
作者：陸游
朝代：宋

濯錦江頭成昨夢，紫芝山下又新年。
久因多病疏雲液，近爲長齋進玉延。
啼鳥傍簷春寂寂，飛花掠水晚翩翩。
支離自笑生涯别，一炷爐香繡佛前。
書懷
作者：陸游
朝代：宋

無事自能心太平，有爲終蔽性光明。
皮膚脫盡見真理，粱肉掃空甘菜羹。
處處浮家成野宿，時時策蹇作山行。
平生常笑羊裘老，史冊猶存後世名。
書懷
作者：陸游
朝代：宋

羸馬常愁趁早朝，斥歸幸復侶漁樵。
青黄未勝溝中斷，宮徵何殊爨下焦。
心樂簞瓢同鼎食，身安山澤謝弓招。
數間茅屋誰知處，烟雨濛濛隔斷橋。
書懷
作者：陸游
朝代：宋

老死已無日，功名猶自期。
清笳太行路，何日出王師。
書懷
作者：陸游
朝代：宋

萬里馳驅坐一饑，自憐無計脱塵鞿。
身留幕府還家少，眼亂文書把酒稀。
客路更逢秋色晚，故山空有夢魂歸。
芋羮豆飯元堪飽，錯用人言恨子威。
書懷
作者：陸游
朝代：宋

蕭颯先秋鬢，龍鍾未死身。
不惟今日老，已是一生貧。
食菜從兒瘦，關門任客嗔。
世間餘一念，河雒尚胡塵。
書懷
作者：陸游
朝代：宋

詩不能工浪得窮，幾年衮衮看諸公。
摧頺已作驥伏櫪，留滯敢嫌船逆風。
消日劇棋疏竹下，送春爛醉亂花中。
倚楼看鏡俱癡絕，贏取烟蓑伴釣翁。
書懷
作者：陸游
朝代：宋

謝客元無疾，深居似有憂。
向空書咄咄，對竹送悠悠。
出每思安卧，歸還念遠遊。
春衣典已慣，斗酒不難謀。
書懷
作者：陸游
朝代：宋

青城結雲巢，擬住三千年。
御風偶南遊，萬里棲紫烟。
翠裘緑玉杖，白日凌青天。
招呼方瞳翁，邂逅鳥爪仙。
朝咏陰陽歌，暮誦道德篇。
玉童持碧簡，笙鶴来翩翩。
海邊武夷山，小留賞宿緣。
火食非所樂，巾褐常翛然。
清時未免出，頗息世俗傳。
行矣秋風高，去采玉井蓮。
書懷二首·其一
作者：陸游
朝代：宋

楚澤巴江兩鬢殘，夕陽又是倚闌干。
敢言日與長安遠，惟恨天如蜀道難。
客枕五更歸夢短，新詩千首後人看。
青簾白舫何時發，醉聽琵琶興已闌。
書懷二首·其二
作者：陸游
朝代：宋

西風蕭瑟晚吹衣，又見亭皋木葉飛。
已是中年頻作惡，更堪秋日送將歸。
黄塵顔鬢無人識，青史功名與願違。
彊把一杯還徑醉，羈懷何必不依依。
書懷四首·其一
作者：陸游
朝代：宋

不饑不寒萬事足，有山有水一生閑。
朱門莫管渠癡絕，自愛茅茨三兩間。
書懷四首·其三
作者：陸游
朝代：宋

蝸廬自稱野人居，三尺明窗已有餘。
從此要當常省事，時時小葺欲何須。
書懷四首·其二
作者：陸游
朝代：宋

老人舉動須扶掖，跣婢椎奴少得閑。
從此漸須都畫斷，疋如避難在空山。
書懷四首·其四
作者：陸游
朝代：宋

苜蓿堆盤莫笑貧，家園瓜瓠漸輪囷。
但令爛熟如蒸鴨，不著鹽醯也自珍。
書懷示子遹
作者：陸游
朝代：宋

平生山林幾緉屐，何意隨人戴朝幘。
口言報國直妄耳，斷簡圍坐晨至夕。
道山堂東直廬冷，手種疏篁半窗碧。
但虞風波起平地，豈有毫髮能補益。
成書朝奏暮請老，入耳幸免煩言嘖。
東望故山百餘里，父老歡忻來接迹。
白羊綠酒爭下擔，長笛腰鼓紛如織。
迢迢梅市過魯墟，觀者所至空巷陌。
爾來呻吟又春盡，周視室中惟四壁。
但令糲飯粗撐拄，猶勝朱門常踧踖。
小兒助我理孤學，終歲伏几心如石。
問看飲酒詠離騷，何似焚香對周易。
書懷絕句五首·其一
作者：陸游
朝代：宋

不到天台三十年，草庵猶記宿雲邊。
老僧曉出松門去，手挈軍持取澗泉。
書懷絕句五首·其三
作者：陸游
朝代：宋

丈人祠西山谷盤，麻姑洞前松櫟寒。
仙翁欲覓渺無處，聞在青溪浴大丹。
書懷絕句五首·其二
作者：陸游
朝代：宋

憶過棲賢見蜀僧，雲堂十月冷生冰。
定回蔌蔌聞窗雪，一椀琉璃照佛燈。
書懷絕句五首·其五
作者：陸游
朝代：宋

未駕青鸞返帝鄉，三江七澤路茫茫。
看山看水無程數，漁艇爲家芡作糧。
書懷絕句五首·其四
作者：陸游
朝代：宋

早佩黄庭兩卷經，不應靈府雜羶腥。
憑君爲買金鴉觜，歸去秋山斸茯苓。
書戒
作者：陸游
朝代：宋

我幼事父師，熟聞忠厚言。
治身接物間，要使如春溫。
鞭朴不可弛，此語實少恩。
但能交相愛，餘亦何足論。
家貧頼奴婢，炊汲與譍門。
餘力具茗藥，夕飯或至昏。
有過尚當貰，况可使煩冤。
出仕推此心，所樂在平反。
寧坐軟弱廢，促駕歸丘園。
吾老死無日，作詩遺子孫。
書房雜書二首·其一
作者：陸游
朝代：宋

斂版一何久，懸車已後時。
狂酲醒始悔，窮獨老方知。
世外乾坤大，林間日月遲。
猶須采藥去，不愧鹿門期。
書房雜書二首·其二
作者：陸游
朝代：宋

面槁髮鬅鬙，衰殘百不能。
夜房侵戶月，晨硯滿池冰。
藥債多於酒，蔬餐薄過僧。
年深拄杖折，自斫澗邊藤。
書房雜詠二首·其一
作者：陸游
朝代：宋

賦性無他嗜，傳家但古書。
堯咨洪水際，羲畫結繩餘。
異學方攘斥，浮文亦掃除。
挑燈北窗下，聊得遂吾初。
書房雜詠二首·其二
作者：陸游
朝代：宋

久客思鄉井，殘軀怯歲年。
家能常食粥，口固不言錢。
鐵補曾穿硯，韋聯屢絕編。
卧聞兒講學，起坐失沉綿。
書文稿後
作者：陸游
朝代：宋

上蔡牽黄犬，丹徒作布衣。
苦言誰解聽，臨禍始知非。
書日用事二首·其一
作者：陸游
朝代：宋

左右數書冊，朝夕一草堂。
家貧自能儉，病愈不求方。
盛饌豚肩美，常庖筍茁香。
園丁報花坼，亦復命壺觴。
書日用事二首·其二
作者：陸游
朝代：宋

一裘良已暖，半菽可無饑。
養氣戒多語，端居如有思。
私心須自勝，己過遣誰知。
耄齒尤當勉，常憂寸晷移。
書李商叟秀才所藏曾文清詩卷後
作者：陸游
朝代：宋

隴蜀歸来兩鬢絲，茶山已作隔生期。
西風落葉秋蕭瑟，泪灑行間讀舊詩。
書村店壁
作者：陸游
朝代：宋

裹茶來就店家煎，手解馿鞍古柳邊。
寺閣重重出山崦，漁舟兩兩破溪烟。
近秋漸動尋幽興，絕俸難營覓醉錢。
到處不妨閑著句，他年好事或能傳。
書村落間事
作者：陸游
朝代：宋

東巷西巷新月明，南村北村戲鼓聲。
家家輸賦及時足，耕有讓畔桑無爭。
一村婚聘皆鄰里，婦姑孝慈均母子。
兒從城中懷肉歸，婦滌鐺釜供刀匕。
再拜進酒壽老人，慈顔一笑溫如春。
太平無象今有象，窮虜何地生烟塵。
書枕屏四首·其一
作者：陸游
朝代：宋

西域兜羅被，南番篤耨香。
慣眠三丈日，不識五更霜。
書枕屏四首·其三
作者：陸游
朝代：宋

甘菊縫爲枕，疏梅畫作屏。
改詩眠未穩，聞雪醉初醒。
書枕屏四首·其二
作者：陸游
朝代：宋

心若冰將釋，貌如兒未孩。
青城上官叟，時入夢中來。
書枕屏四首·其四
作者：陸游
朝代：宋

星斗闌干曉，窗扉曨{日怱}明。
金門與茅店，一種是鷄聲。
書生
作者：陸游
朝代：宋

書生事業苦難成，點檢常憂害至誠。
夢寐未能除小忿，文辭猶欲事虛名。
聖言甚遠當深考，古義雖聞要力行。
漢世陋儒吾所斥，若爲青紫勝歸耕。
書生嘆
作者：陸游
朝代：宋

君不見城中小兒計不疏，賣漿賣餅活有餘。
夜歸無事喚儔侶，醉倒往往眠街衢。
又不見壟頭男子手把鉏，丁字不識稱農夫。
筋力雖勞憂患少，春秋社飲常歡娱。
可憐秀才最誤計，一生衣食囊中書。
聲名纔出衆毁集，中道不復能他圖。
抱書餓死在空谷，人雖可罪汝亦愚。
嗚呼人雖可罪汝亦愚，曼倩豈即賢侏儒。
書病
作者：陸游
朝代：宋

暮年雖病不甚劇，啜藥噉粥猶自力。
今年七月風眩作，兒子在前不能識。
杯中藥冷呼不醒，全家相顧無人色。
昏昏但思向壁卧，蟲臂鼠肝寧暇恤。
醫巫技殫欲斂手，天高鬼惡吁莫測。
偶然得活出望外，扶杖下床猶屢踣。
讀書心在目力短，袖手堅坐到窗黑。
無功祿食四十年，嘆息此責何由塞。
書直舍壁二首·其一
作者：陸游
朝代：宋

三黜愧公議，再來仍冷官。
志無重奮發，身有轉衰殘。
加飯支餘息，添衣禦早寒。
歸休應漸近，不是强心寬。
書直舍壁二首·其二
作者：陸游
朝代：宋

道山西下路，杳杳歷重廊。
地寂聞傳漏，簾疏有斷香。
渠清水馬健，屋老瓦松長。
欲出重欹枕，無何覓故鄉。
書耄
作者：陸游
朝代：宋

我老耄已及，終日惟冥行。
鄰里少間闊，便若昧平生。
家人每過前，亦或忘其名。
昏昏等作夢，兀兀如病酲。
不知張睢陽，何以記一城。
愚知各自適，得失未易評。
書興
作者：陸游
朝代：宋

占得溪山卜數椽，飽經世故氣猶全。
入門明月真堪友，滿榻清風不用錢。
便死也勝千百輩，少留更過二三年。
湖橋酒美能來醉，一棹何妨作水仙。
書警二首·其一
作者：陸游
朝代：宋

束带接一客，伸紙報一書。
未爲甚疲勞，已覺不枝梧。
惟有袖手坐，儼然如齋居。
尚懼精神衰，藥石以自扶。
書警二首·其二
作者：陸游
朝代：宋

情慾雖害人，要是自惑溺。
吾觀日用事，飲食真勍敵。
乃知匕箸間，其禍甚衽席。
堂堂六尺軀，勿爲口腹役。
書近况寄蜀中道舊
作者：陸游
朝代：宋

遺事復遺榮，空齋一榻橫。
宿酲投未正，新句煅初成。
山崦傳梅信，天窗送雪聲。
戲題勻碧紙，遣鶴報青城。
書逆旅壁
作者：陸游
朝代：宋

市遠過三里，店孤無四鄰。
窄纔容一客，久或住經旬。
病嫗求風藥，樵兒饋爨薪。
人情愈諳熟，來往不辭頻。
書逆旅壁
作者：陸游
朝代：宋

百憂襲暮年，懷抱日騷屑。
雖云歸故鄉，何異萬里客。
窮冬迫寒餓，凜有在陳厄。
駕言適近村，慘慘天欲雪。
人沽村市酒，馬齧山坡麥。
旅炊雜沙土，得飽何暇擇。
手皸若龜兆，面槁無人色。
士窮自其分，所幸全大節。
功名已甑墮，身世真瓦裂。
不學玉關人，饑鷹方夜掣。
書道室壁
作者：陸游
朝代：宋

餘生天地一飛蓬，學道年來似有功。
習氣掃除空劫外，精神澡雪隠書中。
種瓜谿父時時見，賣藥壺公處處同。
莫謂與人緣苦薄，相隨拍手有兒童。
書適
作者：陸游
朝代：宋

架竹苫茅屋數椽，推開窗戶即江天。
微饑未遽愁長日，小疾何妨度厄年。
孤鶴入秋偏警露，斷山欲雨自生烟。
囊中妙法君知否，買斷清閑不用錢。
書適
作者：陸游
朝代：宋

清和巷陌單衣後，綠潤軒窗午餉餘。
曲曲素屏圍倦枕，斜斜筠架閣殘書。
松陰坐石閑看鶴，山寺尋僧晚跨驢。
此段家風君試看，京塵撲帽獨何歟。
書適
作者：陸游
朝代：宋

疇昔花前醉放顛，即今不飲亦陶然。
太平固自多遺老，獨往何妨是斥仙。
扶杖每觀南畝饁，解衣時作北窗眠。
人間賢俊方雲集，我遇龍蛇豈厄年。
書適
作者：陸游
朝代：宋

細讀養生主，長歌歸去來。
山僧借水品，溪父送琴材。
病退稀求藥，身閑日探梅。
今宵喜無寐，岷下有書回。
書適
作者：陸游
朝代：宋

老人去健羨，飯足便有餘。
此外一壺酒，薦以園中蔬。
手種數畦花，時開一編書。
近者苦足蹇，復營一柴車。
時時訪溪父，亦或遊僧廬。
上下山澤間，視身等禽魚。
既歸則浩歌，幽抱亦少攄。
一笑謂兒子，不須起犁鋤。
書適
作者：陸游
朝代：宋

萬事罷經營，悠然心太平。
甘餐隨日足，美睡等閑成。
處處佳風月，人人好弟兄。
神仙不須學，券內有長生。
書適二首·其一
作者：陸游
朝代：宋

北崦千梢竹，東軒八尺床。
徧行欣老健，熟睡領新凉。
海石陳書几，陶詩貯藥囊。
時時一到眼，亦足傲羲皇。
書適二首·其一
作者：陸游
朝代：宋

老翁垂七十，其實似童兒。
山果啼呼覓，鄉儺喜笑隨。
群嬉累瓦塔，獨立照盆池。
更挾殘書讀，渾如上學時。
書適二首·其二
作者：陸游
朝代：宋

家食身無役，耆年力未衰。
寓歡那待酒，隨意或成詩。
窮達元非我，寃親竟是誰。
惟嗟見事晚，枉却鬢邊絲。
書適二首·其二
作者：陸游
朝代：宋

心清絕慾早，才薄去官多。
月下時閑釣，雲邊每浩歌。
野堂青草覆，山市白驢過。
也有成功處，新降百萬魔。
書里中事
作者：陸游
朝代：宋

事近接耳目，誕信良易知。
頗疑有定數，一惑不可移。
坐視非所安，忠告反取疑。
雖抱愚直意，妄發悔曷追。
書陶靖節桃源詩後
作者：陸游
朝代：宋

寄奴談笑取秦燕，愚智皆知晉鼎遷。
獨爲桃源人作傳，固應不仕義熙年。
書雨
作者：陸游
朝代：宋

仲冬候始寒，丙夜天正黑。
雨來挾風助，吼擊不遺力。
聲如拔高山，勢若伐強國。
初憂老柏折，遂恐石筍踣。
乾坤本無心，百神各効職。
蛟龍鬭歲暮，豪横理莫測。
農功幸已成，龍怒亦會息。
屋漏何足言，袖手姑默默。
書驛壁二首·其一
作者：陸游
朝代：宋

猿叫鋪前雪欲作，鬼門關頭路正惡。
泥深三尺馬蹄弱，霜厚一寸客衣薄。
朝行過棧暮渡笮，夜投破驛火煜爚。
人生但要無媿怍，萬里竄身元不錯。
書驛壁二首·其二
作者：陸游
朝代：宋

峽中山多甲天下，萬嶂千峰通一罅。
峒民無地習耕稼，射麋捕虎連晝夜。
女兒薄命天不借，青燈獨宿江邊舍。
黎明賣薪勿悲吒，女生豈有終不嫁。
書齋壁
作者：陸游
朝代：宋

幅巾短褐野人裝，洗盡黄塵早暮忙。
地僻漁扉常隠翳，身閑靈府自清凉。
雨中鬰鬰垣衣綠，澗底纖纖石髮長。
老憊只思眠蹋壁，一尊到手又成狂。
書齋壁
作者：陸游
朝代：宋

平生憂患苦縈纏，菱刺磨成芡實圜。
天下不知誰竟是，古來惟有醉差賢。
過堂未悟鐘將釁，睨柱寧知璧偶全。
自笑爲農行沒世，尚如驚雁落空弦。
書齋壁
作者：陸游
朝代：宋

烟水雲山千萬重，散人名號繼吾宗。
買雛養就沖霄鶴，拾子栽成偃蓋松。
父老年年同社酒，兒孫世世作春農。
晚窗睡覺添幽事，卧聽蘭亭古寺鐘。
書齋壁二首·其一
作者：陸游
朝代：宋

老病人扶氣力微，闌干西角立斜暉。
流年冉冉功名誤，新冢纍纍故舊稀。
仗馬曾鳴宜永棄，牧羝雖乳敢言歸。
住庵活計無多子，只要笻枝與衲衣。
書齋壁二首·其二
作者：陸游
朝代：宋

落魄人間不記年，晚營茆棟鏡湖邊。
室空惟是四壁立，面瘦漸生雙頬顴。
地僻門無殘客到，歲豐路有醉人眠。
君看朝市紅塵閙，始信吾曹是地仙。
曹公
作者：陸游
朝代：宋

二袁劉表笑談無，眼底英雄不足圖。
赤壁歸來應歎息，人間更有一周瑜。
曾仲躬見過適遇予出留小詩而去次韵二首·其一
作者：陸游
朝代：宋

地僻元無俗客来，蓬門只欲爲君開。
山横翠黛供詩本，麥卷黄雲足酒材。
曾仲躬見過適遇予出留小詩而去次韵二首·其二
作者：陸游
朝代：宋

數樹山花草舍東，想公繫馬落殘紅。
那知老子耶溪上，正泛朝南暮北風。
曾原伯屢勸居城中而僕方欲自梅山入雲門今日病酒偶得長句奉寄
作者：陸游
朝代：宋

借得僧房似釣船，兼旬散髮醉江天。
酒能作病真如此，窮乃工詩却未然。
閑似白鷗雖自許，健如黄犢已無緣。
秋高更欲移家去，先葺雲門屋數椽。
會稽
作者：陸游
朝代：宋

海近風雲惡，城高鼓角雄。
山川橫慘淡，樓閣半虛空。
故國千年鶴，征途萬里蓬。
餘生猶幾日，盡合付杯中。
會稽行
作者：陸游
朝代：宋

我欲遊蓬壺，安得身插羽。
我欲隠嵩華，嘆息非吾土。
會稽多名山，開迹自往古。
豈惟頌刻秦，乃有廟祀禹。
山形舞鸞鳳，泉脈流湩乳。
家家富水竹，處處生蘭杜。
方舟泛曹娥，健席拂天姥。
朱樓入烟霄，白塔臨雲雨。
修梁看龍化，遺箭遣鶴取。
茶荈可作經，楊梅亦著譜。
湖蓴山蕨輩，一一難遽數。
終年遊不厭，冰玉生肺腑。
誦詩有樵童，乞字到俚嫗。
况復青青衿，盛不減鄒魯。
古詩三千篇，安知闕吳楚。
土風聊補亡，吾言豈夸詡。
月上海棠
作者：陸游
朝代：宋

斜陽廢苑朱門閉。吊興亡、遺恨淚痕裡。淡淡宮梅，也依然、點酥剪水。凝愁處，似憶宣華舊事。行人別有淒涼意。折幽香、誰與寄千里。佇立江皋，杳難逢、隴頭歸騎。音塵遠，楚天危樓獨倚。
月上海棠
作者：陸游
朝代：宋

蘭房繡戶厭厭病。嘆春酲、和悶甚時醒。燕子空歸，幾曾傳、玉關邊信。傷心處，獨展團窠瑞錦。熏籠消歇沈煙冷。淚痕深、展轉看花影。漫擁餘香，怎禁他、峭寒孤枕。西窗曉，幾聲銀瓶玉井。
月下
作者：陸游
朝代：宋

月白庭空樹影稀，鵲棲不穩繞枝飛。
老翁也學癡兒女，撲得流螢露濕衣。
月下作二首·其一
作者：陸游
朝代：宋

池上迎微風，柏間蹋涼月。
冷然醉夢醒，一洗煩惱熱。
嗟予世外人，火食常嘔噎。
易求雲表露，難覓大古雪。
況欲試秘方，瓊漿和玉屑。
俛首居俗間，愁若鷹在紲。
惟兹服月芒，比歲稍得訣。
但令天無雲，豈復計圜缺。
玉鈎定誰挂，冰輪了無轍。
詩成獨高詠，靈府炯澄澈。
月下作二首·其二
作者：陸游
朝代：宋

畏暑不巾襪，步月搘短笻。
瘦身髮鬅鬙，顧影如孤松。
徑幽螢開闔，池漲魚噞喁。
飛泉穿北垣，珠玉相撞舂。
東湖更奇絕，百畆銀初鎔。
但能抱琴往，絕恨欠鶴從。
重露傾荷盤，微風墮芙蓉。
歡言美清夜，縹渺吹疏鐘。
空中飛僊人，粲然冰雪容。
笑我老塵世，不記瑶臺逢。
月下小酌
作者：陸游
朝代：宋

昨日雨遶簷，孤燈對搔首。
今夜月滿庭，長歌倚衰柳。
世變浩無窮，成敗翻覆手。
人生最樂事，臥聽壓新酒。
我歸自梁益，零落愴親友。
紛紛墮鬼録，何人得長久。
後生多不識，詎肯顧衰朽。
一杯無與同，敲門喚鄰叟。
月下小酌
作者：陸游
朝代：宋

草樹已秋聲，郊原喜晚晴。
風生雲盡散，天濶月徐行。
下箸槎頭美，傳杯甕面清。
追歡猶可勉，徂歲不須驚。
月下步至臨皋亭
作者：陸游
朝代：宋

芒鞵踏松陰，迨此船未發。
清遊豈無伴，三友風露月。
山川鬱盤紆，鷗鷺浩滅没。
當年老先生，想像散醉髮。
浮生等昨夢，久已埋玉骨。
吾儕幸彊健，何事拘簪笏。
月下獨坐
作者：陸游
朝代：宋

髮根蕭爽受微風，徙倚闌干月正中。
天宇了無雲一點，城樓俄報鼓三通。
庭皋簌簌吹凋葉，江渚翩翩落斷鴻。
回首人間塵土惡，騎鯨聊駐水精宫。
月下獨行橋上
作者：陸游
朝代：宋

新秋未再旬，月露已浩然。
放翁一幅巾，與影俱翩僊。
飛橋挂澄谿，幽竇鳴細泉。
開歲纔俛仰，已近揺落天。
殊方久滯留，感此歲月遷。
歸来看青燈，悄愴不得眠。
月下自三橋泛湖歸三山
作者：陸游
朝代：宋

素璧初升禹廟東，天風爲我送孤蓬。
山横玉海蒼茫外，人在冰壺縹緲中。
茅舍燈青聞吠犬，蘋汀烟淡見驚鴻。
白頭尚耐清寒在，安得終年伴釣翁。
月下醉題
作者：陸游
朝代：宋

黄鵠飛鳴未免饑，此身自笑欲何之。
閉門種菜英雄老，彈鋏思魚富貴遲。
生擬入山隨李廣，死當穿冢近要離。
一樽彊醉南楼月，感慨長吟恐過悲。
月下野步
作者：陸游
朝代：宋

空中磊落斗跨天，道旁荒寒月滿川。
行歌驚起鷗鷺眠，三萬里在拄杖邊。
敲門索酒太華前，飛渡黄河不須船。
袖中短鐵青蜿蜒，昔曾巴邱從老僊。
削平巖崖抉雲烟，此妙可得不可傳。
雷聲殷殷電煜然，已覺邊境銷戈鋋。
雪花如席登祁連，歸来却看東封年。
月中歸驛舍
作者：陸游
朝代：宋

歲歲常爲錦水行，驛前雙堠慣逢迎。
草深閑院蟲相語，人靜空廊月自明。
病起酒徒嘲小戸，才衰詩律愧長城。
何時却泛耶溪路，臥聽菱歌四面聲。
月中過蜻蜓浦
作者：陸游
朝代：宋

天光水色合爲一，舟出西城猶落日。
一規忽見寒璧升，萬頃坐嘆溶銀溢。
哀哀姑惡訴何苦，熠熠螢火光自失。
葦低時見小艇過，水響遥知大魚出。
銅壺玉酒我徑醉，短髮垂肩蓬不櫛。
緩篙遡月勿遽行，坐待湘妃鼓瑶瑟。
月夕
作者：陸游
朝代：宋

我昔隠天台，夜半遊句曲。
弄月過垂虹，萬頃一片玉。
烟艇起菱唱，水風吹釣絲。
更欲小徙倚，恐失初平期。
今年遊青城，三十六峰巒。
白雲反在下，使我毛骨寒。
天如玻璃鍾，倒覆溼銀海。
素璧行其間，草木盡光彩。
姮娥顧我笑，手撫玉兔兒。
莫怪世人生白髮，秋風桂老欲無枝。
月夕
作者：陸游
朝代：宋

醉從東郭歸，散髮臨前楹。
呼僮淨掃地，勿使黦月明。
庭空卧松影，簷逈送鐸聲。
鐘斷心境寂，露下毛髮清。
出門碧霧合，九陌無人行。
坐令錦官城，化作白玉京。
月夕
作者：陸游
朝代：宋

開戸滿庭雪，徐看知月明。
微風入叢竹，復作雪來聲。
俗塵不待掃，凛然肝肺清。
村深無漏鼓，鶴唳報三更。
月夕幽居有感
作者：陸游
朝代：宋

五嶽名山采藥身，可憐騎馬踏京塵。
浮名本是挻災物，謝事寧非得道因。
出岫每招雲結伴，巢松仍與鶴爲鄰。
劍南舊隱雖乖隔，依舊柴門月色新。
月夕睡起獨吟有懷建康參政
作者：陸游
朝代：宋

月上虛堂一榻横，斷香漠漠欲三更。
隔簾清露挾秋氣，繞樹驚鴉啼月明。
只怪夢尋千里道，不知愁作幾重城。
苦吟更恨知心少，西望金陵闕寄聲。
月夜
作者：陸游
朝代：宋

小醉初醒月滿床，玉壺銀闕不勝涼。
天風忽送荷香過，一葉飄然憶故鄉。
月夜作
作者：陸游
朝代：宋

江風吹微雲，長空散魚鱗。
秋露洗明月，青山湧冰輪。
我病適良已，欣然岸綸巾。
索酒惱諸兒，哦詩驚四鄰。
頗覺胸次空，未嘆白髮新。
庭菊卧殘枝，奇香猶絕塵。
園梅雖未花，瘦影已可人。
方池湛奫淪，醜石立嶙峋。
幸無千金費，亦足終吾身。
樂哉何所恨，擊壤從堯民。
月夜有感
作者：陸游
朝代：宋

炯炯冰輪升，澹澹玉宇碧。
高樓傾美酒，一醉不容失。
陸生獨何事，閉户飽岑寂。
年来負風月，豈止此一夕。
平生酒邊身，欲老每自惜。
夜闌耿不寐，浩歌出金石。
月夜江瀆池納涼
作者：陸游
朝代：宋

微逕荒城曲，叢祠野水邉。
月能從我醉，風欲駕人僊。
静看黏螢草，遥聞采芡舩。
熱官那有此，留滯莫尤天。
月夜泛小舟湖中三更乃歸
作者：陸游
朝代：宋

落日愁思把釣鈎，南鄰借得采菱舟。
湖心月上明如晝，樹杪風生冷逼秋。
壯歲功名慚汗馬，暮年心事許沙鷗。
桐江一葉真奇策，莫爲兒曹作滯留。
月夜短歌
作者：陸游
朝代：宋

老夫倚杖當户立，霜氣青冥月輪濕。
颼颼短髮冷入頂，更覺衣屨清風襲。
月落欲盡夜蒼茫，回顧明星已煌煌。
明星雖高未須喜，三足陽烏生海底。
月巖
作者：陸游
朝代：宋

幾年不作月巖遊，萬里重来已白頭。
雲外連姢何所似，平羌江上半輪秋。
月照梨花·河傳
作者：陸游
朝代：宋

悶已縈損。那堪多病。幾曲屏山，伴人晝靜。梁燕催起猶慵。換燻龍。新愁舊恨何時盡。漸凋綠鬢。小雨知花信。芳箋寄與何處，繡閣珠櫳。柳陰中。
月照梨花·河傳
作者：陸游
朝代：宋

霽景風軟，煙江春漲。小閣無人，繡簾半上。花外姊妹相呼。約樗蒲。修蛾忘了章臺樣。細思一餉。感事添惆悵。胸酥臂玉消減，擬覓雙魚。倩傳書。
有叟
作者：陸游
朝代：宋

有叟鏡湖邉，茆茨八九椽。
憑闌秋萬里，閉戸醉經年。
身外浮名小，胸中浩氣全。
此生吾自判，造物恐無權。
有客
作者：陸游
朝代：宋

有客南山至，相携飯野亭。
傾籃魚白白，出籠菜青青。
米滑溪舂碓，醅渾草塞瓶。
從今同保社，日醉不須醒。
有客
作者：陸游
朝代：宋

有客隠華山，學道忘歲月。
靈苗生絕壁，光景中夜發。
劚根食之盡，倐爾換金骨。
通籍虎豹閽，日預通明謁。
緑章奏封事，誤字坐責罰。
後身幸不忘，去日苦飄忽。
白首三入朝，未省及黔突。
方逃申公鉗，已取卞和刖。
福微不盈眥，罪衆幾擢髮。
上天豈憐之，寸步使屢蹶。
拔其利欲根，還之山水窟。
洗心謝宿愆，世事等閩粤。
有年
作者：陸游
朝代：宋

不向神林乞雨晴，天公自解相西成。
急符收盡無逋賦，新酒沽多足笑聲。
外戶徹扃停夕柝，齊民相勸力春耕。
傳聞夜市連三鼓，却恨龐公不入城。
有感
作者：陸游
朝代：宋

温洛榮河拱舊京，從來人物富豪英。
報仇雖有楚三戸，守節得無齊二城。
敵虜寕能斷地脉，王師行復暢天聲。
鳳麟久伏應争奮，勉爲明時頌太平。
有感
作者：陸游
朝代：宋

雲崦重重不易尋，庖厨性命走山林。
但令有月同幽夢，更用何人識苦心。
流輩漸稀知死近，鬢毛無色覺愁侵。
平生自許忘情者，頗怪燈前感慨深。
有感二首·其一
作者：陸游
朝代：宋

書生事業絕堪悲，横得虛名毁亦隨。
怖懼幾成床下伏，艱難何啻劍頭炊。
貸監河粟元知誤，乞尉遲錢更覺癡。
已卜一庵鵝鼻谷，可無芝术療朝饑。
有感二首·其二
作者：陸游
朝代：宋

讀遍名山萬卷藏，殘年肻受俗低昻。
正須嘯詠風濤上，未至悲辛酒䏑旁。
夢裏功名誰復計，閑中日月不勝長。
虚皇有詔君知否，盡賜江湖作醉鄉。
有懷
作者：陸游
朝代：宋

笻杖斜斜倚素屏，北窗遥夜冷如冰。
何時得與平生友，作字觀書共一燈。
有懷梁益舊遊
作者：陸游
朝代：宋

土堠纍纍隻復雙，悠然殘夢對寒缸。
亂山落日葭萌驛，古渡悲風桔柏江。
虎印雪泥餘過迹，樹經野火有空腔。
四方行役男兒事，常笑韓公賦下瀧。
有懷獨孤景略
作者：陸游
朝代：宋

富貴世間元不乏，此君才大獨難成。
喑嗚意氣千人廢，嫻雅風流一座傾。
韜略豈勞平大敵，文章亦足主齊盟。
荒山野水涪州路，腸斷西風薤露聲。
有懷青城霧中道友
作者：陸游
朝代：宋

雪谷孤松自鬱然，紛紛朝菌但堪憐。
坐更拂石芥城劫，時說開皇龍漢年。
淡煮藜羮天送供，閑拖藤杖地行仙。
共看王室中興後，更約長安一醉眠。
有所感
作者：陸游
朝代：宋

世事真成風馬牛，細思愈覺此生浮。
舊交散後知心少，行路難來出戶愁。
氣節陵夷誰獨立，文章衰壞正橫流。
魯中狂士今安有，泪盡朱雲草滿丘。
有所懷
作者：陸游
朝代：宋

鏡裏形模日夜衰，三峰師友久睽離。
芝房又失耘鋤候，丹劑常思沐浴時。
雷雨未成龍起晚，海天無際鶴歸遲。
午窗一鉢青精飯，揀得香薪手自炊。
有爲予言烏龍高嶮不可到處有僧巖居不知其年予每登千峰榭望之慨然爲作二詩·其一
作者：陸游
朝代：宋

樵子向予說，有僧巢翠微。
巖扉雲共宿，錫杖鶴同飛。
日暮松明火，天寒槲葉衣。
棄官從此逝，非子尚誰歸。
有爲予言烏龍高嶮不可到處有僧巖居不知其年予每登千峰榭望之慨然爲作二詩·其二
作者：陸游
朝代：宋

嶮絕無微徑，淙潺有細流。
寒巖依作屋，墮毳拾爲裘。
木客求相識，毛人約共遊。
百年如一瞬，塵世幾公侯。
有自蜀来者因感舊遊作短歌
作者：陸游
朝代：宋

錦城如海行不極，馬迹重重車轂擊。
家住城西三十年，聞說城東未曾識。
看花走馬宿中路，經月酒徒無覓處。
露香風暖海棠開，碧雞坊中倘相遇。
放翁憔悴鬢成絲，空有西遊千首詩。
今朝雨霽上危榭，意氣頗如年少時。
持杯欲作消愁計，酒未著人愁已醉。
不成題句寫幽情，一幅鮫綃空寄泪。
有術士過門謂余壽及九十
作者：陸游
朝代：宋

形骸鶴瘦復松枯，況是新霜滿鬢鬚。
醉似在家狂道士，愚于識字老耕夫。
敢言萬里封侯事，但問縱文入口無。
許我年如伏生比，逢時猶解誦唐虞。
有道流過門留與之語頗異口占贈之
作者：陸游
朝代：宋

萬里縱橫自在身，偶然來看剡溪春。
取將月去閑娛客，携得雲歸遠寄人。
縮地不妨遊汗漫，移山隨處對嶙峋。
須君更出囊中劍，一爲關河洗虜塵。
望夫石
作者：陸游
朝代：宋

送君遠戍交河北，男兒自以身許國。
不能彎弓騎惡馬，欲隨君去何由得。
登山矯首西北雲，形容雖變心猶存。
月明夜夜照泪痕，鐵心石腸輸與君。
望梅
作者：陸游
朝代：宋

壽非金石。恨天教老向，水程山驛。似夢裡、來到南柯，這些子光陰，更勘輕擲。戍火邊塵，又過了、一年春色。嘆名姬駿馬，盡付杜陵，苑路豪客。長繩漫勞系日。看人間俯仰，俱是陳跡。縱自倚、英氣凌雲，奈回盡鵬程，鎩殘鸞翮。終日憑高，誚不見、江東訊息。算沙邊、也有斷鴻，倩誰問得。
望永思陵
作者：陸游
朝代：宋

高帝中興萬物春，青衫曾忝綴廷紳。
仕爲將相却常事，年及耄期能幾人。
早幸執殳觀北伐，晚叨秉筆記東巡。
歸耕况復蒼梧近，鬰鬰葱葱佳氣新。
望永思陵二首·其一
作者：陸游
朝代：宋

綠衣迎拜屬車塵，草木曾霑雨露春。
三十五年身未死，却爲天下最窮人。
望永思陵二首·其二
作者：陸游
朝代：宋

旰食憂民宴樂疏，太倉幾有九年儲。
賈生未解人間事，北闕猶陳痛哭書。
望永阜陵
作者：陸游
朝代：宋

聖主乘乾臨斧扆，小臣承詔上丹墀。
寧知齒豁頭童後，更遇天崩地陷時。
泣至眼枯無血續，夢隨魂斷獨心知。
白頭才盡空濡筆，寧繼生民下武詩。
望永阜陵
作者：陸游
朝代：宋

龍飛回首尚如新，忽閱人間四十春。
聖主已嚴天上駕，孤臣歸作道傍民。
傾河尚恨難供泪，衛社何由得致身。
獨立秋風吹白髮，感恩肝膽漫輪囷。